url: =SDA mission Election paizia & Conference Movement khaktan na ding Ngimna. ~ MUC\nSDA mission Election paizia & Conference Movement khaktan na ding Ngimna.\nAdmin 10:24:00 PM Articles, Conference Pianna thu\nMission khutnuai aa om sanggamte leh Conference sung a om pampaihna thuak sanggamte tungah "Vanglian Pasian, tapa Jesu leh HuhpaKhasiangtho ompihna huutna leh hehpihna in gualzawhna hong ngahsak tawntung hen ci'n kumthak thupha puak iin kong hopih hi. Mihing pen Jesu tawh i tonkhop kei leh nuntakna in man neilo hi. Jesu ih neih ciang bek iin ciangtan omlo iin kithupi hibek hi. Milian en kei un, biakinn lian en kei un, Jesu Christ bekmah mitsuan un. Kamsangnu makaihna tawh kibulphuh UPNA-BULPI khahsuah\nkei un. Pasian hong suatnasep ahi Lungdamna thu tangko ding mangngilh kei un.\nA hoih Tuucing mangpa hong pai ciang iin hong kaihkhop dinglam theikhial kei un. Pasian in nang tung aa hong piakkhong nate teti pan ding mangngilh kei in.\nMyanmar Union of SDA mission election paidan.\nMission in socialist system zang ahih man iin Mission khat ciang mi-2 ta kiteel hi. Mission kipha ahih man iin nominative-10 leh Union officer-3 tawh 13 kipha hi. Division personal in Chairman sem hi. Mipi tanga kiseh te in, mipi deihna agen ding 100% van ki suan hi. Mipi tang iin gen ahih man iin a kisankei leh kisuan omlo, a kisan leh zong kisaktheihna zong om lo hi.\nMission kiteel ciang iin officers ten amau mi na nei ve uh ahih man iin mipi deihpa kidempih ding ki guangthuah aa secret-vote tawh kikhen hi. A ngah zong iin adem om ahih man iin 100% thukim aa kipekhong sang iin lauhuai zaw hi. Socialist system tawh kiteel pen a kipia vive ahi hi. A liaksiam te aa ding iin hoih petmah hi. Mipi favour ngahngaaplo sia ten asih pom pah ta ve.\nEi Upper Myanmar ah Nominative kah ngei pen, D.Nangno, Khual Za Nang, Thang Siangh, Pau Za Khan ahi hi. Kei kahlai thu hong gen lengh.\nUpper Myanmar mi pen kei leh Lal Thanga ka hi uh hi. Ken D. Nangno forward iin kalawmpan hong second hi. Union ten Elisha Paul hong forward khong aa, amau vote-11 ngah ko-2 bek kangah uh hi. Gennavet omlo thuum kul ta mawk. Kathuumna pen hong ngaihsut sak ahih man iin me kikhia nawnlo iin D.Nangno kikip sak hi. Sec-Treasurer ding kiguang leuleu hi Kei ding kik iin, Upper Myanmar pen Kawlgam langbit himawk hi. Kikawmna haksa, zai lua ahih\nman iin Secratary a tuam in hong vaihawm sak un, kacih ciang iin Rual Chinna kaguang thei uh hi. Sia Henpi Treasurer iin kikip sak hi. Tua term pen upper myanmar bek in officer 3 kinei hi. Kiteel kik hun ciang iin amau zong secratery a tuam in hong deih ciat uh hi. SDA kiteel pen PIAKKHONG kinakzat lua ahih man iin CORRUPTION lian semsem ahi hi.\nPIAKKHONG lakah i kihelkhak pen kihampha lua himai. Ui in apute anneng kia pang iin akhut tatna peuh a et bangiin mission nasem khempeuh inunion te meipeek velvel aa en hilo hiam. Pawlkhatte bang ngahkha kikeuh lo lai mawk.\nPIAKKHONG cih pen.\nPiakkhong cih pen kammal hoih mahmah hi aa tua telsiamte a piangthak tatak hipan hi. Kei pen bangmah neilo iin kanu sungpan kasuak aa bangmah kenglo iin lei ah ciah ding ka hi hi. Hih kikal kanuntakpih, an, tui, huih, puan, sum, nasep silbawl, za leh min, gualzawhna leh picinna khempeuh Pasian hong PIAKKHONG hi cin ka-um hi. SDA sung kalut aa kipan khutngak Deacon, khutngak elder, pastor evangelist, ordained pastor, circle leader, Union evangelist mission president, church ministries director kangah kim hi. Church level, circle level, mission level, union level committee kakihel den hi. Tua hunsung teng Pasian hong kepna sungah khutzat tampi nei hi cih kathei hi. Union ulian pawlkhat, laymember pawlkhat,\nom ding hi.\nTua te lakah Paupu zong Pasian khutzat khat hi peuhmah ding hi.Paupu om kei leh Pasian nasep khawllo ding ahihteh, kua khawng azang tam theinuam mahmah ingh. Paupu mai-ah Khual Za Nang tung tawn iin Union in UET hong piakhong hi.\nPasian khutzat te lakah hong deihsak leh hong deihsak lo om ding hi. Paupu pen hong deihsak te lakah kihel in um mawk ingh. Tua mah bang iin Pasian in, Paupu hauhna apiak laitak iin, kei zong aneihsa kepsak ding iin hong zat hin ka-um hi. Ahauh pen laitak aneih\nngun leh kham tang khatbeek, kalupna kongkhak nawklo omlo kha ding hi. Pasian in hong khutzat te i ki-it paisuak ding hanciam ni.\nConference Movement leh khaktan ding ngimna.\nUnion te lunggim apia pen Conference Movement hi. SDA Consitution ngimna ahih man iin GC muhna ah deihlo kipangngam lo iin, ih din zawhloh ding patau kineih ahi hi. Mawhzonna\nlakah, " Nasum muhna uh kip kei " cih leh Mature nai kei uteh" cih leh Institution kician nei kei uteh cih lamsang tawh hong khaktan hi.\nPresident tavuan hong kisuat khit phet iin Uncle Thein Shwe in, Global Mission Projects bawl in hong sawl hi. Kha khat sung bek hun om, union committee ah khensat ding, ci ngiau hi. Bangzah hih ding, bangnam hih ding, bangzah bei in hih thei ding, cin kadong uh hi. Na hihnopzah, nahih zawh zah hih un, Global mission budget tawh kihih ding hi. Kum-4 sung nagel bang un global mission fund kizang ding aa, tua zaw ciang iin nazom ding uh hi,\ncin hong gen hi.\nProjects khempeuh Conference Status hong support zo ding iin kageel pah hi. Kageel tampi sung pan Division in hiteng seemkhia phot un, na thakhauh uh ciang iin khatkhat iin zom un hong cih teng sepkhiat ahi hi.\n1. Self-support din theihna ding summuhna ding ngimna\n2. Conference khangnote pilnalam khansuahna ding ngimna\n3. Lungdamnathu khindai lo iin tangkona ding ngimna.\nHih thum sihsan iin project sepkhiat ding kagel hi.\n* Sapya Clinic pen sum ngahna ding leh pawlpi sung khoina ding ngimna hi. Khasim sumlut zong nasia mahmah khin hi. Qr khat $80,000/ om khin hi. Tua laitak president khasum pen 3500 bek cileng sia bangzah guaizo khin cih ngaihsun in.\n* AWR pen ei aa bek khum lo iin midangte zong khumsak leng, musical instruments van,\nsinna tuamtuam iin zang leng nakpi iin pawlpi hong support thei ding.\n* Khangnote khansuahna ding Sanglam..Church School 27 kihong, High School kihong. nakpi in zong kikhang takpi.\nHih ngimna te Union in mu ahih man iin, amit siip hi. Suksiat ding bek lampi zong uh hi. Union officer kiteel aa Ba Khin hong puakkik uh hi. President pan hoih nasak bang iin hih in,\nhong ci hi. Conference support teng azung pan long ding hong ci pah ziahziah hi. Union lam support ten zong amaupau bangmah iin, hong nawk sul leh pau hong nawkto leh pau uh hi. Amakaite khekhap teng sumial khin peuh leng kuamah tangngam lo ding hi, ci uh hi.\nHih project te pen Approperiations budget sum kizang ding hilo hi. Global Mission budjet tawh kum-4 sung ki operate ding aa, tua zawh ciang iin self-support aa paisuak ding ahi hi. Experience is the best teacher" or Experience is true education" treasurer department kisapna hi a, administration buaina hi lo hi. Sia Henpi, Sang Vung, Tel Khan Thang te\ndegree nei khat beek omlo hi. Union Treasurer Department te kum 4-5 bang pantah phot iin kizang pan hi. Amau sep sung sumvai tawh kuamah buai lo hi.\nDeihsak luatna tawh ih naute sangkoihpah lua ihih man iin kibuai hi. Bonus Ks200-300 sangte nangawn in Ks2000-3000 ba uh, bang hang hikhong cin lui ngeingai uh hi. Sia L S Mang tawh khasum kalak uh, Letbat in na-om venvan mawk aa, kabuaipih pet mah uh hi. Tua banah, Kai Khan Khual in sanpya clinic aa ding Yangon hong thoh sum Ks50,000 pen kei leiba iin hong koihsak mawk hi. Union meeting katut laitak ua hong thoh hi iin kei authorization kisam ahih man iin letmat kathuh ahi hi. "Topa keiguak in puazo lo ding kahih\nman iin hong puakpih in" cin thu kangen hi. Naute deihsak tek ihih man iin kithun kawikawi aa kizang theilo hi. Kum-5 bang practical tawh kisin sak masa leeng ahoih mahmah ding kimlai eimau khialhna hi. Pasian amit taw lo hi. Zuau leh khemlam aa i patngam pen ki converted lopi=a na kiseem hi khong hi. Degree nei khempeuh, pawlpi sangtuak khempeuh zat pahpah ngam ding zong hilo hi.\nMungno pen thulam hileh lailam hileh ih muan mahmah hi a, munthupi khat beek pia lo a, gamdang aa hong golhdap sak minamte kisum mahmah hi. Kei zong amau khasiatna thute hang aa Conference Movement a kalsuanpih hibek aa, Union tawh hong lehkop ding sa leng kum hetlo di hing. Ka khasiatna pen President kangahloh man hilo hi.Kiteelma lim iin Union sawlsa iin project teng phialding hong pan ahih man iin khasia mahmah ingh. Tua pen kiteel ma aa thupiang hizaw hi. Kiteel khit aa amau kikupna agente kei kihel kikeuh lo hi.\nKipZa Nang leh Sandy bek in Conference deih acih se te zong alungkawina leh a mipihte tung aa thuman lohna kilangsak lua hi.\nKip Za Nang in kei nong do na uh-a conference ngen hi uteh cia, Mandalay pulpit tung aa a kitom mi tampi in za hi. Sandy in Conference pen Karen te hong do na hi cia agen mitampi\nin za hi. "Kawl peekkhat Karen peekkhat" ci iin Karen te a awt tawh kibang lel ding hi, acih mitampi in za hi.\nKhangno te aw gam leh minam in makai kisam hi. Na pilna uh gam leh minam leh pawlpi domna ding iin zang un.Degree laimai dimdim in ih suan hang iin ih pawlpi, ih gam ih minam in hong noptuampih kei leh alna neilo ci tawh kibang ding hi. Ahoih te puahto un. A susia lamah pang kei un. Nuntakna hun tom aa pilna zong zathun tom hi. Hong zang siam un.\nKei aa kipan a kuamah peuh in Mungno ih hawmthawhna pen, Conference makai teng gawi Union ulian te zintunna leh thu kikuppih pen ahih banah, Conference support church member te a hawlkhia union ulian leh mission makaite dotpi pen ahih man iin hih kha te Mungno khutlum penglo kha ding cin kingaihsun hi. Mungno in disfellowship ciang hih kei ni ci leh hih lo kha ding hi, cin kimuang lai hi.\nIndonasia aa makaite lungsim leh Kawlgam aate lungsim tawikhai maimai ding hilo hi. Amau Quaterly lesson pialo cih khawng,disfellowship hih ding khawng, mission san aa naupangte sangkah saklo cih khawng, amau union makaite lungsim tawh kigamla lua hi. Pawlpimi gampua kan zolo atam hang iin amau tangthu a za a thei kitam mahmah hi.\nTua gam aa union te mission makaite huaisiamna te hiah kizang mawk leh member te khat beek in mission taisan lo ding hi. Tun zong a taisan hilo iin uut lopi a nilkhiat hizaw hi.\nConference Movement hang\naa puapaihna a thuak Christ sungah naute aw, lau kei un. Tu-\nlaitak iin tagah bang nahih uh hang iin, nikhat ni ciang iin Myanmar Union SDA Mission sungah na kihelloh uh nalungdam ding uh hi. Nasuahtakna uh khahsuah kei un. Myanmar Mission pen mawhna tuihual sungah tum khin hi. Khathu om nawnlo hi. Sumpi tawh buai\nthapai lel ding uh hi. Gamdang pan aa acialte uh longal amau kamsungah gupnathu in vangletna nei nawn lo hi.


timestamp: atn

url: =10. A KIDAWNG PAH THUNGETNA NIHTE ~ MUC\nAdmin 11:51:00 PM Articles, MISSION NEWS\nGilbato pen biakinn ah kikhop ding nangawn a lunglut ngeivet lo khat hinapi bangthu hanga, Lai Siangtho sim ding hong lunglut vat mawk cih amah le amah nangawn ki thei zo lo hi. Ki nak hanthot lua mahmah ahih manin Brazil mi Ban maniza pa in, amahmah in Lai Siangtho hong\nsin ta hi. A laisim in lungmang sak hi. Mun khatkhat te in lunghiang sak hi. Hanciam takin a khiatna ngaihsun hi. Mi khatpeuh in vahilhcian leh ut hi.\nTua kum in December 31 ni pen Saturday tawh ki tuak hi. A zingciang January 1 pen Sunday ahi hi. Monday ni, nasep kipat ni in a sepna ngei ban pan in phone ki set hi. Ban ah a sumkhol te kipsak kikna in letmat thuh dingin ban makai pa in a sam ahi hi. Ban atun ciangin nidang a, a sep khawmpih pa khat director’ sabuai ah a tu mu-a, tuapa pen tapidaw khat ahih lam zong phawk vat hi. A letmat a thuh khit ciangin tua sabuai a tu pa, Alvaro kiangah a pai suak hi. “Alvaro aw, Lai Siangtho koi munah sin thei ding ka hiam?” ci-in a dot kawm in, “aih hang pastor khawng tawh ong meihset kei oh. Ong pianthak sak sawm vet kei o maw. Lai Siangtho a thei nuam limlim bek hi’ng ei” ci kawm saisai hi. Alvaro bel Adventist khat ahih lam Gilbato in thei lo hi. “Cabula ah Lai Siangtho sin thei mah ni cei” ci-in ama kikhopna Adventist pawlpi hilh hi. “Tua pek bel gamla sa lua ing, lampi zong lauhuai” Gilbato in ci hi. Alvaro in tawmvei sung ngaihsun leuleu a, “Ei! Pawlpi ahi lo, Lai Siangtho sinna bek ahi munkhat thei mah ing ei.” ci hi. A zingciang Tuesday ni in Alvaro in Gilbato pen mi tawmno bek a kituah khopna, munkhat ah paipih hi. Meltheih khat zong om lohna mun ah khat guak vapai pen Gilbato in nuam sa phamel lo ahih manin alawm Regina zawn hi. A zi a zot leh ngah lo ahih man hi.\nTu kuata misian sumpi nong khenkhiat te uh lakah khenkhat tawh, ka saap tawm uh inn-biakinn sangin a golzaw, a hoih zaw biakinn taktak khat lam ding hi ungh. Kumthak ni-a, a thungetna ‘Lai Siangtho theih nading leh pawlpi maan theih nading namnih pen Pasian in ni thum sungin a gen pah lian na pen Gilbato in lamdang sa mahmah hi. thudongh te in a dot ciangin Gilbato in, “Hih pawlpi ah ka tun theihna bel, kei zonzawh thu hi kei, Pasian’ itna mahmah in ong sap ban ah, pawlpi mite mahmah in ong it in, ong welcome ngiat man uh hi” ci-in dawng hi. Tua\nban ah, “hih pawlpi in mite’ lungsim launa, kideidanna cih te a kipan lungsim tuam neihna khempeuh a satkham pawlpi hi ci in ngaih sun ing. Kei mahmah zong hih leitung mite lak pan a tung ka hi hi. kei mah bang mi tampite ahi: siavuan khawng, ha siavuan khawng, sitni khawng a kipan biakinn cih zong a phawk kha man ngei khol lo mi tampi ka tuiphum uh hi. biakinn cih mel zong a theih loh hangin, khat vei a ki tuiphum khit teh biakinn pan in a pai khia nuam nawnlo phial mi tampi tak a om lai dingte kong welcome mahmah uh hi.” ci hi.


url: =Zomi Maban Khat Kibehlap ~ Hau Za Cin :: ZOMI DAILY\nposted on 30 April 2016 at 7:00 am Lomkholna: Article, Hauzacin\nZomi te bek leitungah a khangto nuam i sak leh na hi hetlo hi cih ka phawk kikkik hi. A khangto hanhan Zomi pen a khanluat ding a kihta mahmah tampi om hi cih zong ka phawk sansan hi. I muh ngeiloh i theih ngeiloh gamsunga singkungpi khat pen a khan ding kikham theilo a, a dep ding singkung nangawn kimulo hi. Ahi zongin na tel mahmah na huan sunga singkung khat pen na hahhah, na puahpuah laitak a dep ding khat hong om leh na hepkhiat, na hahsiang kul a, na hahzawh kei leh zong na dal, na nan kisam hi. Bawng in luh ding cih na theih gige na huan sunga Vaimim kung dawng hilhhelh pen a dalna ding huandai bawl kei lecin bawng in a ut hunhun in luh in a teh a kung pettan in teepmai dinga, na duh mahmah vaimimgau na ne kha kei ding hi.\nZomi a limci mahmaha a gah i lawh ding a khan hilhhelh laitak a susia nuam, a ne nuam, a pet nuam, a teepmai nuam a om leh a dal a hung ding, a cing a kem ding, a huandai bawl ding midang hilo in Zomi mah ahi hi. Minam a hihna ‘hikei’ ‘omkei’ a ci om leh a omlam a theisak ding Zomi mah ahi hi. Zawhthawh thu tawh hong nawk nuam a om leh zawhthawh thu sanga a khauhzaw thudik thumaan tawh din khiukheuna Zomi galvan hoih pen ahi hi. Hong nawk hong phu khat pen i kidal kul a, i kidal i kinang kei leh hong kinawpneh ding ahi hi. Thagum thatang leh zawhthawhthu pen khauh mahmah tawh kibang napi thudik, thuman mai ah tuikhal bangin tuimang pah lel a, meiam sunga samzang khiat bangin kangtum pah lel hi. Tua manin Zomi te dinmun a kipna dingin Zomi ihihna i gen tangtang ding, Zomi ihihna khempeuh i lah khiat tangtang ding a thupi mahmah ahi hi.\nZomi pen ganhing hilo a, singkung po khawm hilo in gua phung bang bek hilo a, ‘minam khat a piangsakpa in a piansak’ ahi hi. Tua zahtaklo a ut bang peuha hong ci zanzan a om leh thudik thuman i lah ding Zomi khempeuh mawhpuak ahi hi. Zinsuk zintohna, hawhna ciahna, lawm leh gual tawh kikholhna peuh ah zong i tenna gam minam kihilo a, Zomi te tua gam ah a teeng ihizaw hi cih pen i pulak tangtang ding, i gen hamtang ding ahi hi. Kikankan leng, kisutsut leng mihing khempeuh pen leitung minam tuamciat ah a kiom hi a, nahtang banga khil nei vive kihi hi. Nahtang zong luidung ah po thei, mualzang ah zong po thei, mun citeng ah a po theih mah bangin minam khempeuh zong gam leh lei tuamtuam ah a kiteeng kawikawi ahi hi.\nI hihna, identity, Zomi pen gencian pahpah lel in ‘kei tua gam pan hi ing’ ciin zom pahpah leng i sungtawngah suahtakna lianpi khat ompah hi. Tua hilo a i zai patluat ciang a kuullut kik ding baihlo a, i kigendan mite’n telsiam haksa sazaw uh hi. Tua manin, “Kei Zomi hi ing, tua gam, tua gam pan hong pai hi ing,” ci pahpah leng a vai veng pahpah lel hi.\nZawhthawh thu tawh Zomi te minamdang hong kisuaksak sawm hang pianglo ding hi. Moses a neu tung pan a minam hihna kiselcip in a kikhelsak sawm hangin a picin ciangin (a hun a tun ciangin) a minam hihna diktak mah kilang veve hi. Zomi khempeuh kithat ding hi cih thu om leh Zomi khempeuh a peng thei ding kuamah omlo hi. Zomi na kici na kici kei zong Zomi na hih nak leh hong kithat ding hilel hi. Zokam na pau a na pau kei zongin Zomi na hihna tawh hong kihawi tuan ding hilo hi. Zolai na siama na siam kei zongin Zomi na hihna in hong kaipuk veve ding hi. Na pua tham sangin na sisan in na minam hihna genzaw cihna hi. A tua veve pen, na sih ding veve pen na hihna mah dinpih a si hizaw lecin thupizaw bek hilo thupipenpen ahi hi. A hihna hilopi a kumpi sep sangin a mipihte tawh gentheihna a teelzaw hi cih makaipa Moses nuntakna ah imu hi!\nLeitung kiuli ah a kithehtangta Zomi te i tunna gam ciat ah Zomi hong kitheihna ding thupi masa kei, Zomi ihihna i kitel mahmah ding thupi masa pen zaw. Mite in hong thei mahmah masa takei leh ei leh ei Zomi ihihna kitel mahmah peuh leng damdam in mite in hong telsemsem ding uh hi. Nang leh nang na hihna na kitel kei leh lah na suah na khanna gam ah Zomi cih a kithang mahmah zongin Zomi pen kuamah in hong theihpihloh semsemta ding cihna hi. Tua ahih manin Zomi pen nang leh nang tungah kinga masa hi.\nZomi ihihna nangawn thudik thuman tawh hong kigup noplohna a om leh zong tua bang mun leh gamte ah thudik thuman mah a gualzawh hun om dinga, thudik thuman a kinialzawhloh lam a thei khempeuh in tua thu tel lua ding uh hi. Tua ahih manin patau kei ni, Lenmual dawna zing nisuak leitung bei dongin peelmawh ding a, Zomi te zawhthawh thu tawh kinekcipna kip denlo ding hi.\nTua ahih manin Zomi khempeuh aw, maban limci mahmah i nei lai a Zomi pen minam himah hang cih pen i omna ciat ah, i tenna gam ciat ah i pulak, mite i theihsak ding thuphamawh ahi hi. Tua dingin ei leh ei Zomi ihih i kitel mahmah masak ding i maban ciat ahi hi.\nPrevious: Coffee dawndawn te Skin Cancer natna ngahhak ci\nNext: Congratulations! Dr. Haulek Tawmging, Doctor of Nursing Practice


url: =Kawlpi ah Electric mei nibup (24 hours) ki zangthei tading :: ZOMI DAILY\nposted on 5 February 2016 at 5:03 pm Lomkholna: Kalaymyo, Myanmar, News, Sawltak, Zomi\nKawlpi (Kalaymyo) ah Electricity Department te’n 2016 February khabei akipan Electric mei nibup (24 hours) aki zangthei dingin hong hawmkhia ziahziah tading uh hi ci’n Khonumthung News te’n pulakkhia uhhi.\nTownship Level Engineer U Nyi Thun in agen khiatna ah hih Project pen Makui Region sung aom Gangaw khuapan meitha akibawl hi a, 2016 February beikuan in mansiangthei tading cihi. Hih Project mankhin leh Kawlpi dongah hih meitha pen ki zangtheiding ci’n genkhia hi.\nU Nyi Thun in Khonumthung News te kiangah agenna ah meitha pen tukha in aki ngahta hi a, hih Project honpawi pen February khasung 18, 19, 20 khatzawkzawk in kibawlding hi. Ani akician pen tungsiah pan ulian te’n avaihawm uh ahih manin, ka theician naikei ci’n genkhia hi.\nTulaitak Kawlpi khuasung ah Electric meitha piakna datkhau tepen Concrete Poles tawh aki laihsan laitak ci a, tuateng mansiang khinleh Meter Box zong khuasung mite tungah hongki hawmkhiading cihi.\nAnalog Meter Box khatciang in Kyat 65000 ci a, Digital Meter Box te ahihleh Kyat 90000 in kumpi in zuakding cihzong kiza hi.\nU Nyi Thun in agenbehna ah hih National Electric Power Supply Project pan meitha pen Kawlpi khuasung pan tainih nuaisiah aki gamlatna khua 23 ciangciang inzong ngahtheiding cihi. Tuaban ah tainih val aki gamlatna khua 13 te ahzong ki piading cihthu Khonumthung News pan kiza hi.\nKawlpi pen nidang pekpek in Electric meitha hoihtading aki ciden hi a, tunidong mah kibang zawdeuh denlai hi. Tutung zong Gangaw lampan ciseisai leuleu uh a, ataktak ahidiam cihnop huai simsim hi.\nBunglung khua paninzong Dam Project golpi khat kinei a, meitha aki ngahding lam etet kawmkal in meitha hongpia lozaw in, tuitha hongpiazaw hileh kilawm hi. (Kawlpi kuamsung tuikhansung in hih Bunglung Dam Project hangin mipi te ki patau tuam mahmah hi). ZD Sawltak #zomidaily\nPrevious: Thumaan in a langlek sitset\nNext: Nu leh Pa’ kiangpan Laikhak – 3\nKhangluite’ kidemna ~ H. Gin En Cin


url: =political leh social - Zomi Community Network - Your Network\npolitical leh social\nPosted by mannuam on October 6, 2010 at 10:20pm in General Forum\nka zo mi pih te aw tua a kong ki kup pih nop thu in ei pen mi heh pih dan leh ci mawh gen thei te hun dan i siam mah mah hi .lai tan a nei pawl khat te lah pawl pi sung ah a hi zong in ki pawl khop na ah a hi zong in ki zap thei lo.\nGen teh na bang kong bang sang kah lai ka hi ciang vua idea hoih hong pia thei ding kua mah om lo. I lai tan te sang mah mah thei na pin in thu thuk pi( thu ngaih sut na lai gil ki nei nai kei sa ing no ee bang ci ngaih sut.)Tua hang teng mah aa zong zo mi te ki pawl khop na khat nei leng a lai tan nei teng mah tuam pai pian ci ding i hi hiam tuam pai nuam deuh pian se.political tawh ki sai lah uk mel lo social lam cileng lah tham nem zo kan lai.Kong dan in hi leh i ki pum khat a, i ki thu thuak thei baih thei tam a man leng in.??\nPermalink Reply by Cingbawi on October 7, 2010 at 3:12am\nSocial icih ciang in nidang lai dan a cimphawng, hatah (joke) bek bawl a hun mawk bei cih ahih loh lam leh, politics icih ciang Kawlgam piteknu bek i muh loh ding zong thupi in um ingh. Tua ciang Kawlgam sung politics leh gamdang, gentehna in US te politics kibanglo ding hi. Politics icih Party icihna zong hilo ahih lam defination kician tek in i khensiam ding akisam ding in um ingh.\nTua hi leh bel Social, Society pen a diakdiak in UN te in a thupit ngaihsut mahmah khat hi ven maw.\nSocial lam mah a thupi zaw diam ci veng aw.\nPermalink Reply by Tg. GT on October 7, 2010 at 8:41am\nA dotna tawm khat aki tel zaw deuh in hong gelh lai ve. Lungdam.


url: =Malaysia SEA Games pawihunsung Security mi 7000 in mawhpuak lading :: ZOMI DAILY\nMalaysia SEA Games pawihunsung Security mi 7000 in mawhpuak lading\nposted on 15 August 2017 at 2:37 pm Lomkholna: Malaysia, News, Sawltak, World\nMalaysia gamsung muntuamtuam ah kumpi thunei te’n migilo angongtatsawm Terrorist te aomding patau mahmah uh ahih manin, Operation bawlkawikawi uh a, gamdangmi tampipi mankhia ziahziah uhhi. Tu’n asawtlo mai Saturday ni akipan SEA Games kipantading hisawnsawn ahih manin Security pen khauhsemsem sakding uhhi.\nSecurity Offences Act (Special Measures) 2012 (Sosma) thukhun tawh akituaklo, thukhun apalsat gamdangmi 5 zong Bukit Aman’s Counter Terrorism Division te makaihna tawh kimankhia cihi. Tualak ah Pakistan gammi 3 kihel cihzong kiza hi.\nMalaysia SEA Games hunsung in mipi te bitna, lungmuanna aomtheih nadingin Police leh Enforcement Agencies tuamtuam panin mi 7000 te’n Public Safety mawhpuak lading uh cih theStar te’n pulakkhia uhhi.\nCity Police Chief in agenkhiatna ah SEA Games kimawlna Sports Venues leh Accommodation Areas tengah August 19 ni akipan ni 12 sung Security limtak in kikoihding cihi.\nPolice Force te’nzong abeisa May khasung akipan SEA Games sungteng buaina apianleh bangci sepding cih ki sinkholhna Security Drill zong 5 veibang aneikhin uh ahihi.\nTuaban ah khuasung mawtaw vakte Traffic Flow zong adiakdiak in SEA Games pawikibawlna muntawh akinai 20 Event Venues leh Hotel 12 geiteng ah City Traffic Police te’n ngakcipdending uhhi.\nSEA Games ah akimawlding Athletes te ahi zongin, amakai Games Officials te ahi zongin kimawlding in akuanlam ahi zongin, aciahlam ahi zongin Police Escort bawlsak in, palik te’n kemcing dending uhhi. Tua ahih manin khuasungmi Public te’nzong kimawlna mun 20 geiteng ah mawtaw Traffic a awkciploh nading ahi zongin, Security Reasons hangtawh ahi zongin mawtaw mawkkoih khaklohding kidawm un ci’n zaksakna neikhin uhhi.\nSEA Games akimawl te zintunna Hotel 12 aomna lamzikpi te ahi Jalan Ampang, Jalan Tun Razak, Jalan Sultan Ismail, Jalan Bukit Bintang, Jalan Imbi, Jalan Raja Chulan, Jalan Pinang, MEX Highway, Kuala Lumpur-Seremban Highway, Federal Highway cih lamzikpi te ahzong suntawh zantawh Security nasiatak in kikoih khinta hi.\nRelated: Malaysia gamsung ah SEA Games atunma in Security Drill 5 vei kibawlding\nRoad Transport Department (JPJ) pan inzong Staff Member 1200 te SEA Games hunsung in Special Duty kisemsakding cih kiza hi.\nTua hi a, tulaitak khuasung ah kumpi thunei, Police cihte tammahmah a, adiakdiak in UN Card neilo te kidopding thupi khading hi. Sawltak #zomidaily\nPrevious: ZYA News: Delhi pan hongnusia Pa Dopi vaidawnna\nNext: Palik khatin atanu Motorcycle tawh sangkha in apaipih laitak kikaplum\nKal Khat Khit Kal Khat ~ Hau Za Cin\nSinglamteh tunga Jesus thugen ~ Pau Tun Thang\nZomi sungah akum tampen kua ahitam?\nMat le hen na tuak ciang\nA 7 veina ZOSIAM Gospel nasepna lawhcing mahmah\nKammal kilawm pawlkhat (azom 04 Apr 2016)\nNumei kum 18 aphakhin khatin ama numei sianthona “Virginity” zuaksawm\nKoi uang zaw ~ Evan. Suangh Dal\nChina panin Malaysia gamsung akipuak ngabung sungah lungno kihel\nZozum (Zomi White House), Yangon


url: =Singapore, Golden Mile Complex ah pasal khat atuancil gawppa kimanta :: ZOMI DAILY\nposted on 15 October 2017 at 8:44 pm Lomkholna: News, Sawltak, Singapore, World\nSingapore gamsung ah pasal khatin adang pasalkhat akhe tawh tuatcihtak in atuatlaitak Video pen Social Media ah ki khahkhia hi. Tua Video pen Singapore, Golden Mile Complex ah abeisa October 11 ni in thupiang kici hi.\nVideo sungah puankangsilh pasal khatin mi tampi muhtangmah in adang atuksa pasalkhat tuatcihtak in tuanngekngek hi. Atuk khinsa pasalpa zong laumahmah in, amaitang humcip bikbek hi.\nAgeinai ah akhensawm ahidiam pasalkhatin anehphei cianginzong tua puankangsilh pasalpa’n natumpheivat sawnsawn hi.\nHih buaina pen Beach Road aom Golden Mile Complex ah zingsang 3am hunpawl in thupiang kici a, Singapore Police tezong ki zasakpah cihi.\nTuatcipgawp athuakpa pen kum 25 aphakhin khat hi a, Tan Tock Seng Hospital ah zatui kibawlding in kipuak hi.\nHih thubuai Incident tawh kisai in Police te’nzong atuangawppa zongpah uh a, zanni in ki mankhia khinta cih Asiaone pan kiza hi. Tua atuangawppa pen kum 27 aphakhin khat ci a, tulaitak Singapore Police te’n hoihtak akancian laitak ahihi.\nVideo: Man who repeatedly kicked and stomped on guy at Golden Mile Complex\nHih Video aki khahkhiatna Facebook nuai ah Comment tampitak kipiakhin a, hihbang in agitloh gamtatpa pen kimawhsak mahmah hi. Alu panin tuansuk gawpmawk ahih manin, hihpen athahlupsawm himawk hi, mithat Case tawh thu kibawl hen kici hi.\nHihpa gamtatna pen Public mipi tampitak in amuhding in ki khahkhiakhin a, tu’n tuabang in agitloh gamtatpa pen kimankhin ahih manin, athuakkik dingzong baihlo khading hi.\nSingapore, Peninsula Plaza ah akitawnggawp Myanmar gammi 7 tezong kumkhattek thongkiading in thu kipia ahih manin, hihpa zong atawmpen kumkhat peuhmah thong kiatlawh khatheiding hi. Sawltak #zomidaily\nPrevious: AirAsia neipa Tony Fernandes in zi nei, Korea nungakno khattawh kiteeng\nNext: Japan, Hokkaido ah khuasung Bus te ahawl omlo in zatsawmta\nTedim News (19 Mar 2016)


url: =Laithiangtho Dokna Jeremiah 47-48 ~ Thu Tatuam (Siyin News)\nLaithiangtho Dokna Jeremiah 47-48\nFriday, May 15, 2015 Laithiangtho Dokna No comments\n1 Egypt in Gaza a sim ma TOPA na akua paupui ziam?\n2 Koisungah tuikhang sia nguntui pawm bang hi tu ziam?\n3 Tuikhang sia in leitung mihingte ___ tu hi.\nb. kisikkik na\n4 Pate in tate banghang leet nawn ngawl tu ziam?\na. Thinkiam lei\nb. Tate kicingzo\n5. Tyre le Sidonte in Philitia husawm ahihang ___ tu hi.\na. hu nuam ngawl kik\nb. ki khaktan\n6 ___ suksiat tu hun ciang TOPA tawlnga nuam ngawl tu hi.\n7. TOPA in ___ ngam khua khat beak zong khet sawm ngawl hi.\n8. ___ mite zu taw te ngat hi.\n9. Kuate in ngalsim thiam kici ziam?\n10. TOPA na akuate zukham sak vun ci ziam?\n11. Kuate kiphasak lei lalawm ziam?\n12. Pathian ii daan tawk in mailamsangah nuam asa kik tute sia kuate ziam?\nPhilistia taw kisai TOPA ii Thupuak\n1Egypt kumpipa in Gaza khua a sim ma in Philistia mite taw kisai in TOPA in keima tungah thu hong son hi. * 2Ama in:\n“En in! Sak sangah tui khang a,\nnguntui pawm bangin luang tu hi.\nTua tuite in leitung le a tungah om na theampo,\nkhuapite le a sungah a teang mihingte khuum tu hi.\nMihingte in hu ngenin au tu uh a;\nlei tungah om misim in nasia takin kap tu hi.\n3Amate in, siphu khuasii ngingte,\nleangmui pei a kingoai ngingte za tu uh hi.\nPate in a khut uh a pangh ah kaai niingniang tu a,\na tate uh en kik tu in hong heak kik ngawl tu uh hi.\n4Philistia suksiat tu hun,\nTyre le Sidonte kung pan a,\nhuna a nga sunte theampo khatan tu hun hong theng zo hi.\nKeima, TOPA in Crete tuikulh pan a hong pai\nPhilistiate theampo ka susia tu hi.\n5Gaza mite tungah heena khuangaina lian theng zo a,\nAshkelon ii mite dai dide in om uh hi.\nPhilistia mi a om laiteng bang tan vei kap tu uh ziam?\n6‘TOPA ii Namsau awng!\nBangtan vei vaat lai tu ni ziam?\nNa paai sungah cia kik in a,\ntua munah om in a tawlnga in!’ ci in na au uh hi.\n7Ahihang a sep tu nasep ka piak sa ahiciang,\nbangbangin tawlnga thei tu ziam?\nAshkelon le tuipi hui ah a teang\nmihingte sim tu in ka sawl zo hi,” ci hi.\nMoab Ngam Kisuksiatna\n1Vaanglianbelpa TOPA in Moab ngam taw kisai hi bangin ci hi:\n“Nebo khua mite hesuak vun–\na khua ki susia hi!\nKiriathaim khua kila zo a,\na kulh kipheltham zo hi, a mite maizum in kikoi zo hi.\n2Moab ngam ii minthanna bo zo hi.\nNgalte in Heshbon la zo a,\nMoab minamte suksiat tu sawm uh hi.\nMadmen khua kithim sak tu a,\nngalkapte in tuancil tu uh hi.\n3Horonaim mite in,\n‘Molngolna! Kilal sakna!’ ci in au uh hi.\n4“Moab sia kilalcip sak zo hi;\npatangte kaana aw ngai vun.\n5Luhith mual kaatona lam tawntung ah\namate ii kaana awte,\nHoronaim khuapi paisukna lampi ah\nngimin khamin a kaana awte ngai vun.\n6‘Manlang vun, na suatak natu uh in tai vun!\nSenneal ngam a om ngam laate bangin tai vun!’ amate in ci uh hi.\n7“Moab awng, na thatang le na hauna na suang hi,\nahihang tu in nang ngangawn hong kizo tu a;\nna pathian Chemosh sia a uliante le\na thiampite taw saltang khawm tu uh hi.\n8Khua khat beak zongh kisiatna pan suakta ngawl tu a;\nmualkuam le zaangtamte ngeal ki siacip sak tu hi.\n9Moab atu in khansuang khat phut vun;\nhai ngawlin kisia tu hi.\nA khuapite kisia tu a,\ntua sungah kuama teang kik nawn ngawl tu hi,” ci hi. ( 10 A thin theampo taw TOPA ii na a seam ngawl pa sia haamsiat vun! Mihing a vaat ngawl, a that ngawl pa haamsiat vun!)\nMoab Khuapite Kisusia\n11TOPA in, “Moab sia thin muangin om tawntung a, ngamdang ah sal kitang sak ngei ngawl hi. Ama sia beal khat pan beal khat sungah a kilaih kakoai ngei ngawl zu taw kibang hi. A limna lal ngei ngawlin lim tawntung hi. *\n12“Tua ahiciang tu in zu buak bang a Moab mite a bua mang tu in mihingte ka pai sak hun hong theng tu hi. Amate in a sapit beal hawm sak tu a, tua zawkciang sutham tu uh hi. 13Taciang Israel mite, a muan uh Bethel pathian in a mai uh a zum sak bangma in Moab mite sia, Chemosh a pathian in a mai uh zum sak tu uh hi.\n14“Moab mite awng, banghangin ngalhangte ka hi uh a,\nngalsim thiam ngalkapte ka hi uh kici nu ziam?\n15Moab le a khuapite kisia sak zo a;\na tangval phabelte kithatlum zo hi.\nKeima in kumpipa, Vaanglianbelpa TOPA ka hi a,\nkeima in ka ci zo hi.\n16Moab ngam ii ngim thuak tu nai zo a,\na siat natu hong theng pal tu hi.\n17A kiim ah a teangte le a minthanna a he mihingte theampo awng,\nMoab ngam atu in kap vun.\n‘A minthanna le a vaangletna om nawn ngawl a,\na nasia mama a ngam ukna vaang bo zo hi,’ ci vun.\n18Dibon khua ah a teangte awng,\nminpha a na omna uh panin\nhong tuaksuk ta vun a leivui sungah hong to tavun.\nMoab a sia sak tu pa hi sungah om a, a kulhte siacip in nusia zo hi.\n19Aroer khua ah a teang note awng,\nlamhui ah dingin ngak vun;\na taikeak mihingte tungah bang thu piang ziam ci sia dongh vun.\n20‘Moab puk zo hi, Moab atu in kap vun; maizumna thuak hi.\nMoab ngam kisiatna thu sia\nArnon ngun dungah son tavun!’ ci in amate in zo tu hi.\n21-23“Mual zaangtam tungah a om khuapite ahi Holon, Jahzah, Mephath, Dibon, Nebo, Beth Diblathaim, Kiriathaim, Bethgamul, Bethmeon te tungah thukhenna theng zo hi. 24Kerioth le Bozrah ahi uh hi. A khuala le a nai a om Moab ngam khuapite theampo ii tungah thukhenna theng zo hi. 25Moab ii thahatna kisutham zo a; a vaangletna kisia sak zo hi. Keima, TOPA in ka ci zo hi,” ci hi.\nMoab Mite Kiniamkhiak sak tu\n26TOPA in, “Moab zukham sak vun, banghangziam cile ama in kei hong langpan hi. Moab sia ama luak sungah leiliik tu a midangte nui tu uh hi. 27Moab awng, Israel mite na nunau sia phawk in. Mihing suamte pawl taw a kiman khawm bangin amate na vawt uh hi. 28“Moab ngamah a teang no mihingte awng, na khua uh nusia vun! Pai in liangpangh ah teang vun! Liangpangh ah bu a vawt vakhu sia taw kibang tavun. 29Moab mite kiphasak mama hi! A mite kiphatsakna, a kisak theina, a kilet sakna, a kivawt tawmna le amate le amate thupi a kisakna thute ka za zo hi. 30Keima, TOPA in amate ii a kihi sakna thu ka he hi. Amate ii kiphatsakna sia bangma penh zo ngawl a, a vawtnate sia ngei kho ngawl tu hi. 31Tua ahikom Moab ngamsung a om misim atu le Kir Heres mite atu in ka kap tu hi. 32Jazer mite atu sangin Sibmah mite atu in ka kaana nasia zaw tu hi. Sibmah khuapi awng, nangma in a baakte Tuipi Thi kantan a, Jazer ciang dong a zaam sapitngui khat taw na kibang hi. Ahihang tu in na khuakhal ante le na sapit ngate kisusia zo hi. 33Lungdamna le thin nopna sia Moab ngam leiphana panin kila zo hi. Sapit tui ngoaina panin sapit tui ka luan ka tawp sak hi; zu vawt a lungdam in a au tu kuama om ngawl hi. 34“Heshbon mite le Elealeh mite kap uh a a kaana aw sia Jahaz ciang dongin kiza thei hi; Tua kaana aw sia Zoar khua mite in za thei uh a Horonaim le Eglath Shelishiyah khuate dongin kiza hi. Nimrim lui ngangawn kang zo hi. 35Moab mite sia a biakna mun uh ah meihal biakpiaknate le a pathiante tungah a biakpiaknate a piak ngawl natu in ka khaam tu hi. Keima, TOPA in ka ci zo hi. 36“Tua ahikom mithi vuina pumpa a tum khat bangin Moab atu le Kir Heres mite atu in ka kap hi; banghangziam cile a neisa theampo a bo siat hang ahi hi. 37Amate a vekpi a sam le a khamulte meet uh hi. Amate a vekpi in a khut kuikeak uh a, misim in khau-ip puan silh hi. 38Moab ngamsung innkhum theampo le khuasung kikhopna theampo ah mithi kaana ngawl bangma dang om ngawl hi, banghangziam cile kuama dei ngawl tuibeal khat bangin Moab ka sutham zo hi. 39Moab ngam kitamtham zo hi! Kap vun! Moab kimaizum sak zo hi. Moab kisiacip zo a, a kiim a paam minamte theampo in nuisan uh hi. Keima, TOPA in ka ci zo hi,” ci hi.\nMoab atu Suatakna Om ngawl\n40A tha a phal muvanlai khat bangin ngam khat in Moab ngam tungah hong suktun tu hi ci in TOPA in kamciam zo hi, 41taciang a khuapite le a kulhte kila tu hi. Tua ni in Moab ii ngalkapte sia numei nausuak tu a, a patau bangin patau tu uh hi. 42Moab sia kisusia tu a, minam khat suak zo nawn ngawl tu hi, banghangziam cile ama in kei hong langpan hang ahi hi. 43A lauhuai, dum le thaangte in Moab mite ngak nginge hi. TOPA in ci zo hi. 44A lauhuai na pan taiku tu a hanciam papo dum sungah taak tu uh a, dumsung panin a kaato papo thaang sungah kiman tu uh hi. Banghangziam cile Moab mite lalthap natu in TOPA in hun ciangtan zo hi. 45Hu tu a nei ngawl ngaltaite in Sihon kumpipa ii khatvei a uk ngeina khuapi ahi Heshbon khua sungah bel natu zong tu in hanciam uh hi, ahihang tua khua sia mei in kaangtum hi. Ngalsim a kin Moab mihingte ii ngam le mualsaangte sia mei in kaangtham zo hi. 46Moab mihingte hesuak vun! Chemosh pathian a bia mite kisusia zo a, a tapate le a tanute thongtaak tu in ki paipui zo hi.\n47Ahihang mailam sangah TOPA in Moab sia nuamsa sak kik tu hi. Hite theampo sia Moab tungah a piang tu thu TOPA ii son sa ahi hi. *


url: =Gamlak Vakna 22 | Siantongluan.net\nGamlak Vakna 22\nGamlak Vakna 22 |\nTua ciangin Israel mite dingkhia uh a, Jerikho gei Jordan galkhat Moab gam zanglei-ah giahphual a sat uh hi.\nIsrael-te in Amor mite tungah a bawlna khempeuh Zippor tapa Balak in mu hi.\nAmaute tam mahmah uh ahih manin Moab mite in tua mite kihta uh a, Israel mite kihtakna hangin Moab mite linggawp uh hi.\nMoab mite in Midian upate kiangah, "Bawngtal in gamlak lopate a liah bangin hih mite in i kiima om mi khempeuh liaktum mang ding hi," a ci hi. Tua ahih ciangin Zippor tapa Balak, tua hun laitaka Moab kumpipa in\nAmaw mite gam Gun gei Pethor-ah a om Beor tapa Balaam kiangah kamtaite sawlin, "En in, Egypt panin mihon khat hong paikhia hi. Amaute, lei maitang teng dim khin uh a, keima galkhatah amaute om uh hi.\nTu-in hong pai in la, amaute hat lua uh ahih manin hih mite hong samsiatsak in. Tua hi leh amaute zo-in hih gam panin ka hawlkhiazo khading hi. Bang hang hiam cih leh thupha na piak mi in thupha ngahin, na samsiat mi in siatna a ngahna ka thei hi," cisak hi.\nTua ahih ciangin Moab upate leh Midian upate aisaanna man ding tawh kuankhia-in Balaam kiangah pai uh a, Balak thu ama kiangah sung uh hi.\nBalaam in amaute kiangah, "Tuzan hih lai-ah giak phot un. Topa in kei tungah hong gen bangin note tungah kong genkik ding hi," a ci hi. Tua ahih ciangin Moab uliante Balaam tawh a om uh hi.\nBalaam kiangah Pasian hong pai-in, "Nang tawh a om hih mite kua ahi hiam?" a ci hi.\nBalaam in Pasian kiangah, "Zippor tapa Balak, Moab kumpipa in kei kiangah mi hong sawlin,\nEn in, Egypt panin mihon khat hong paikhia a, lei maitang teng dim uh hi. Tu-in hong pai in la, amaute hong samsiatsak in. Tua hi leh amaute do-in ka hawlkhiazo khading hi, hong ci hi," ci-in a gen hi.\nPasian in Balaam kiangah, "Amaute na zui kei ding hi. Tua mite thupha a kipia ahih manin na samsia kei ding hi," a ci hi.\nTua ahih ciangin zingsangin Balaam tho-in Balak uliante kiangah, "Na gam uhah ciah un; bang hang hiam cih leh Topa in note kong zuih ding hong phallo hi," a ci hi.\nTua ahih ciangin Moab uliante dingin Balak kiangah ciah uh a, "Balaam in kote hong zui nuamlo hi," a ci uh hi.\nTua ciangin Balak in amaute sangin a tamzaw leh a zahtakhuai zaw uliante khatvei sawlkik hi.\nAmaute zong Balaam kiangah pai-in ama kiangah, "Zippor tapa Balak in hih bangin ci hi: Kei kiangah nong paina ding bangmah kikol-awksak kei in;\nbang hang hiam cih leh minphatna lianpi nang kong pia ding a, kei tunga nong gen peuhpeuh ka hih ding hi. Hong pai in la, hih mite hong samsiatsak in, ci hi," ci-in a gen uh hi.\nAhih hangin Balaam in Balak nasemte kiangah, "Balak in kham leh ngun tawh a kidim ama inn hong pia ding hita leh zong, Topa ka Pasian thupiakna banah a tamzaw hita leh a tawmzaw hita leh bangmah ka hih thei kei hi.\nTu-in kong thum hi; Topa in kei tungah bang hong ci lai ding hiam cih ka theihna dingin tuzan zong hih lai-ah giak phot un," ci-in a dawng hi.\nTua zanin Balaam kiangah Pasian hong pai-in, "Nangmah a sam dingin mite hong pai ahih leh, tho in la amaute zui in. Ahih hangin nang kong sawl teng bek na hih ding hi," a ci hi.\nTua ahih ciangin zingsangin Balaam tho-in a la tutphah vawhin Moab uliante a zui hi.\nAhih hangin amah pai ahih manin Pasian heh a, amah a khaktan dingin Topa vantung mi in lampi-ah na pang hi. Tu-in a la tungah amah tuang a, a nasemte nih in zong a zui uh hi.\nTopa vantung mi in a khutsungah namsau dawhsa tawi-in lampi-ah a ding, a la in mu ahih manin lampi panin pialin gamlakah a pai hi. Balaam in lampi-ah a paikikna dingin a la a sat hi.\nTua ciangin leenggui lo kikal, a pang tuakah phung a omna lam kawcikah vantung mi na ding leuleu hi.\nLa in Topa vantung mi a muh ciangin phung phu a, phungah Balaam khe nengcip ahih ciangin amah in a la sat kik hi.\nTua ciangin Topa vantung mi na ma pai-in, taklamah ahi a, veilamah ahi zongin kihei theihna ding a omlohna mun kawcik khatah na ding leuleu hi.\nLa in Topa vantung mi a muh ciangin Balaam nuai-ah lumsuk hi. Balaam heh mahmah a, a ciangkhut tawh a la a sat hi.\nTua ciangin Topa in la pau theisak a, la in Balaam kiangah, "Thumvei dong nong satna dingin nang bang hong cih ka hi hiam?" a ci hi.\nBalaam in a la kiangah, "Nang in kei nong mawlpihna hang ahi hi. Ka khutah namsau a tawi hi leng ka ut hi. Tua hi leh nang kong that khin ding hi," a ci hi.\nLa in Balaam kiangah, "Na khantawnin tuni ciangdong na tuanna na la hilo ka hi hiam? Hih bangin nang hong hih ngei ka hi hiam?" a ci hi. Amah in, "Nong hih ngei kei hi," a ci hi.\nTua ciangin Topa in Balaam mitte honsak a, a khutsungah namsau dawhsa tawh Topa vantung mi lampi-ah a ding mu ahih manin a lu kunin a boksuk hi.\nTopa vantung mi in ama kiangah, "Bang hangin na la thumvei dong sat na hi hiam? En in, hih na khualzinna-ah lungkimlo ka hih manin nang hong pang dingin kong kuankhia hi.\nLa in kei hong mu-in thumvei dong hong pel hi. Hong pel kei leh, tu mahmahin nang hong that khinin na la ka hingsak ding hi," a ci hi.\nTua ciangin Balaam in Topa vantung mi kiangah, "Kei hong pangin lampi-ah na dinlam theilo ka hih manin ka khial hi. Tua ahih ciangin tu-in ka khualzinna hoihsalo na hih leh ka ciahkik ding hi," a ci hi.\nTopa vantung mi in Balaam kiangah, "Mite zui in; ahih hangin nang kong sawlteng bek na gen ding hi," a ci hi. Tua ahih ciangin Balaam in Balak uliante a zuisuak hi.\nBalaam hong paina thu Balak in a zak ciangin, Arnon gun gamgi-in a kizatna dunga om, Moab gamgi gei-a om Ar khuapi ciangah amah a dawn dingin a paikhia hi.\nBalak in Balaam kiangah, "Nang hong sam ding mi hong sawl hilo ka hi hiam? Bang hangin hong pailo na hi hiam? Nang hong liansak lah ding ka hi hiam?" a ci hi.\nBalaam in Balak kiangah, "En in, na kiang hong tung ing! Thu khatpeuh ka gen theihna ding vangliatna nei ka hi hiam? Pasian in hong sawl thu bek ka gen ding hi," a ci hi.\nTua ciangin Balaam in Balak zui a, Kiriathhuzoth khua-ah a tung uh hi.\nBalak in bawngtalte leh tuute tawh biakna pia-in Balaam leh amah tawh a om uliante kiangah a puak hi.\nA zing ciangin Balak in Balaam samin Bamothbaal munah paipihto hi. Tua lai panin amah in Israel mi a madawk pente galmuh thei hi.\nTedim Lai Siangtho / Laibu: Gamlak Vakna 22


url: =Lai Siangtho letkhiatna thu ~ Rev. Pau Lian Mang :: ZOMI DAILY\nposted on 13 June 2020 at 10:46 pm Lomkholna: Article, Biakna, Paulianmang\nLai Siangtho letkhiatna vai kikupna ah letkhiatbu a tuamtuam hong omna thu leh Tedim kam tawh letkhiatbu neihna thu, ci-in thuguipi nih i sut ding hi.\n1. Lai Siangtho Letkhiatbu Tuamtuam Hong Omna Thu\nLai Siangtho i cih pen Pasian’ hong kilaakna thu mihingte’ ciaptehna hi. A cingzaw deuh in gen lehang, Lai Siangtho i cih pen Pasian’ hong theihsaknop thute, a diakdiakin hong itna thu, vanpi leipi leh mihing nuntakna’ adinga itna tawh hong khunsaksa hong geelsaksa thute hong lahkhiat teng mihingte’ lampan Kha Siangtho’ humopna tawh ciaptehna ahi hi.\nKha Siangtho’ humopna tawh ciamteh cih ciangin kha kam kha pau kizang cihna hilo hi. Kha Siangtho in mihingte’ lungsim sung hong luahin Pasian’ deihna hong theisak a, tua hong theihsak thute mihingte’ zatsa kampau kammalte mah tawh a kigenkhia kik ahi hi.\nMihing’ kampau cihna ah zong kampau khempeuh hi pah lo-in Pasian’ hong kilaakna ah a phungpi, a thupipen ahi Jesuh Khrih mihing hong pian nadinga Pasian’ sehsa Jew minam, tua mite’ zat Hebrew kam tawh ki ciamteh hi. Tua pen Hebrew Lai Siangtho kici a, en Thuciam Lui i cih pen hi. Hebrew Lai Siangtho limtak teltheih nadingin Talmud, Midrash cih bangin genbehna laibu pawlkhat kibawl hi. Tuate ah Hebrew kam veve awsuah awkaih a tuamtuamte zong zang lel uhhi.\nPasian’ hong kilaakna a phungpi ahi Topa Jesuh hong khan ciangin Thuciam Thak hong piang hi. Tua hunin leitung ah Greek kam ki tamzat pen ahih manin Jesuh leh sawltakpite-a kipan thu-um masate a tamzaw Hebrew kam zang Jew mi vive ahih uh hangin Thuciam Thak pen Greek kam tawh kigelh hi.\nTua mah bangin Lai Siangtho bup zong kitangsapna zui-in letkhiatbu tuamtuam kibawlbeh hi. Letkhiatbu cihna ah kam tuamtuam tawh letkhiatna leh thuluanzia (version) a tuamtuamin letkhiatna, ci-in nampi nihin kikhen thei hi.\n(a) Kam tuamtuam tawh letkhiatna\nJew mite tangtawng pan leitung mun citeng ah kithehthang uh a, khang tampi a sawt ciangin a minam kam uh thei nawnlo, ahihkeileh deihzah tel zo nawnlo uhhi. Tua hangin Hebrew Lai Siangtho pen amau’ tel kim ahi Greek kam tawh letkhia uhhi. Septuagint kici hi. Jew mipil 72 (beh 12 pan taangmi 6 ta) in a sepkhop uh ahih manin Greek kamin sawmsagih a cihna min a kivawh, kici hi. Topa Jesuh’ suah ma kum 250 kiim pan a kipat uh hi a, Topa Jesuh’ hunin kizosiang khin, kilimzat mahmah ta, ci hi.\nHih Septuagint pen Hebrew kam a theilo Christiante in zong phattuampih mahmah uhhi. Thuciam Thak ci leng lah vekpi’ theih Greek tawh kigelhsa, tu-in Thuciam Lui zong Greek tawh om ta ahih manin Lai Siangtho bup nuamtak a sim thei ta hi pah uhhi.\nChristian upna kizel semsem, thu-umte zong minam namkim semsem banah khanghun zong kilaih toto ahih manin Lai Siangtho zong Greek kam bek kicing thei nawnlo hi. Tua hangin a bu bup ahi zo kei zongin a khenkhenin kam tuamtuam tawh kiletkhia toto hi. Tuate lakah Coptic (tanglai Egypt kam), Gothic (tanglai German nisuahlam minamte’ kam), Armenian, Georgian, Ethiopic, Arabic, cihte a min kidawk deuh hi. Latin Vulgate (382 CE) pen a bu bup ahih manin Hebrew/Greek ahilo kam dang tawh Lai Siangtho a kinei masapen suak a, a minthangpen zong hi pah hi.\nMinam kampau a tuamtuam tawh Lai Siangtho letkhiatna pen tangtawng pan tuni dong kizom toto hi. Leitung Bup Lai Siangtho Kipawlna (UBS) in a genna ah leitunga om kampau nam 7350 lakah 692 in Lai Siangtho a bupin nei khin, ci hi. 1547 in Thuciam Thak leh 1123 in a tumtawng nono nei khin a, 3988 in bangmah nei nai vet lo, ci hi. Tua hi a, “Mi kim’ ading Lai Siangtho” (the Bible for Everyone) cih pen UBS ii dinpih, khutlet thuciin ahih manin Lai Siangtho letkhiat nasep kizom toto lai ding hi.\nThukhat ah, UBS in tua bang sepna ah paizia sepzia kician nei hi. Mi kim’ ading Lai Siangtho cih ciangin mi kim in Lai Siangtho a simtheih nading, a simkhak nading cih hi a, minam kampau khatpeuh kepcing nading leh laptoh nading hi masa lo hi. Kampau khatlekhat kidemna zong hilo hi.\nTua banah leitung laibu dangte bang hilo ahih manin a zang ding Christian pawlpite ii kitangsapna enkak hi. Kampau kinaina kihalna enkak hi. Mimal phazah en hi. A zang ding pawlpite’ kipawlna pana a kiseh lailet dingte (translator or team of translators) kipsakna nei hi. Tuate Lai Siangtho letkhiatzia thusinna kiciantak pia hi. Tuate’ sepsa teng a enpha dingin Review Committee dingsak hi. Lailette’ thudot dingin Lai Siangtho letkhiatna lam a siam Thudotpi (Consultant) khat sehsak hi. Tua Thudotpi tawh kikumin kisemkhawm hi.\nLai_Siangtho letkhiatna ah hun sawtzah ding zong a kip lian om theilo ahih hangin UBS in a huamin sehna khat nei hi. Lai a nei nailo minam, ahihkeileh lai tawh a kinahvawh mello minam ahihleh Thuciam Lui kum 5, Thuciam Thak kum 4, a kigawm kum 9 kiimin zawh ding kilamen hi. Hih pen nidang lai, van le na leh kizop kikawmna a haksat mahmah lai khawngin a thubaih lo thu hi a, tu-in ahihleh ahithei ding thu hong hita hi. Lai a neisa, Lai Siangtho zong a neisa, thuluanzia (version) a dang khat a kivaihawm ahihleh kum 9 pi sawt kul nawnlo ding a, ci a damleh kum 5 kum 6 sungin kizo thei dingin lamet om hi.\n(b) Thuluanzia a tuamtuamin letkhiatna\nLai Siangtho pen kam tuamtuam tawh a kiletkhiat banah kampau kibang veve, thuluanzia (version) tuamtuam tawh zong kiletkhia hi. Gentehna-in Mang kam tawh Lai Siangtho bukhen kimkhat a kiletcil pen 700 CE pawl hihtuak hi. Tua khit, Mang kam tawh a bupin a kiletkhia om toto a, tuate lakah Wycliffe’s Bible (1400 CE kiim), Tyndale’s Bible (AD 1530 CE kiim), King James Version (1611 CE), cihte minthang deuh hi.\nTuhun ciangin Mang kam thuluan letkhiatbu nam tampi om khin cih i theih tek ahi hi. Tua hi a, thuluan letkhiatbu nam khat a neih khit nung-uah kicing ta, phazo ta ci lo-in thuluanzia a kibanglo letkhiatbu a tuamtuam neihbeh ding hanciam uh ahihna teltak kimu thei hi.\nTua ahihleh bang hangin thuluan letkhiatbu a tuamtuam bawlbeh kul se hiam?\nLai Siangtho cih pen thuthuk thugil, thu tangzaipi khat hi a, letkhiatbu nam khat bek tawh a kitel sinsen, a kituak linlianin lahkhiat kim ding thubaih lo hi. Kammal a kituak lianlian ding hanciam lua lehang laigualte maan mahmah ding hi napi a gennop kitel nawnlo thei hi. A gennop thu a kitel ding thupisak lua-in kammal/laigual puah gawp, zem gawp lehang lah a thupiang masa bulpi taktak bang hiam cih kitel nawnlo thei zel ding hi. Tua thu hangin thuluan letkhiatbu a thakthak bawlbehloh hong phamawh hi. Mailam hun ah zong a hoih nono kibawl toto lai ding hi.\nTuabanah Lai Siangtho i cih himhim zong a kigelhcil lai-in tu hun danin laibu a kisuah ziauziau zo pah hilo hi. Tungmanpek, singpek, savunpek tung khawngah khut tawh a kigelh masa hi a, khat a siat ma-in a dang khat a kiteikik toto, tua pen khang tampi sung, mun tampi ah kisem ahih manin a thu a kibang veve, a luanzia a nam tuamtuam hong om toto ahi hi. Tua hi a, Lai Siangtho a pianna Hebrew leh Greek khutgelh laite mahmah zong thuluanzia a namnamin om ahih manin letkhiatna ah zong thuluanzia tuamtuam a om ding mah ahi hi.\nLai Siangtho letkhiatzia a tuamtuamte a huampi-in en lehang nam nih kisuah thei hi. Khatna ah thupiangte leh kammalte ahi bang lianin, ahihkeileh a kinaitheipenin letkhiat nam (literal, word-to-word) hi a, nihna ah Lai Siangtho a khiatna laigil a kipelhloh ding bulphuhin kammalte leh laigualte a telbaih dinga kilemtuah nam (dynamic, easy-to-understand) ahi hi. A nam nihin a hoih tuak, a kul tuak hi a, a langkhat ah a nam nih mahin thanemna, paubanna nei tuak veve hi. Lai Siangtho letkhiatbute i et ciangin khat lamah lekzaw ahih hangin a nam nih mahin a zatkhopna mun zong tampi om cih kimu thei hi.\nMang kam Letkhiatbu a masapen ci-a kiciamteh Wycliffe Lai Siangtho pen John Wycliffe (c. 1330–84) ii hanciamna tungtawn hi a, a lawmte leh a sangnaupangte in 1383 kumin nam khat, 1388 kumin a nam dang khat, suahkhia uhhi. A khatna pen kammal a tu lianlian nam hi a, a nihna ah khangmite’ teltheih ding tualsung kamzat tampi kihel ci hi. Mang kam tuaktuak, a min nangawn a kibang kimlai mah nam nih a bawl uh pen kisam a sak man uh ahi hi.\nWycliffe zom ah letkhiatbu a minthang Tyndale Lai Siangtho zong khangmite’ zat kammal tuamtuamte suaktatak zang, kici hi.\nMang kam letkhiatbu a minthang mahmah King James Lai Siangtho a kiletkhiat lai-in endikte’ lunghihmawh deuh thu nih om ci hi. Khatna ah Hebrew ahi-a Greek ahi zongin Lai Siangtho sunga kammal/laigualte a kitel sinsen lo om thei a, tua laigual ii a khiatna khensat ding a haksat hun om thei hi. Tua bang hun ciangin a pang ah koi hizaw ding cih genbehna pia uhhi. Nihna ah Lai Siangtho’ gennop thu a kitelzawk nadingin Hebrew/Greek kammal khat bek zong Mangkamin mal tampi suah uhhi.\nGentehna-in Thuciam Thak sungah sawmnih-le- sagih vei a kizang “katargeo” cih kammal khat bekbek pen “abolish, cease, cumber, deliver, destroy, do away, become (make) of no (none, without) effect, fail, loose, bring (come) to naught, put away (down), vanish away, make void” cih bangin kammal nam sawm-le-giat tawh letkhia uh, kici hi. Hih zong letkhiazia nam khat mah hi pah hi.\nLetkhiatzia nam tuamtuamte a hoihzaw leh a siazaw cih om tuanlo hi. Ei’ kisapdan zui- in zatsiam ding hi bek hi. A tunga i gen Mang kam letkhiatbute mahmah zong amau’ khanghun lai-a amau’ kitangsap thu tungtawnin amau tawh kituakpen khat a zat uh ahi hi. Tua hi a, letkhiatzia a nam i teelna ah “kuate’ sim dinga kibawl” (who are the targeted people?) cih dung zui-in a tawmpenin a nuai-a thu nih ngaihsutkak ding ahi hi:\n(1) Hih Lai Siangtho a sim ding minamte sungah thu-um mi tamzaw maw, tawmzaw?\nThu_um mi a tamzawkleh Lai Siangtho zong amau’ teltheih dingin kibawl thei ziau a, thu-um mi a tawmzawk zenzen leh amau’ mipih thu-umlo mi a tamzawte’ telpih dingin bawlhuai cihna hi. Judson topa Kawl kam Lai Siangtho letkhiat ding a kipat lai-in thu-um mi om nailo, a omleh zong tawm mahmah lai ahih manin a tamzaw ahi thu-umlo mite’ teltheih dingin Pali kammal tampi zang hi. Tu ma kum 200 lai-a a sep hi a, tua hun-a kipan tu ciangdong mah a khengkhia zo ding om lo hi. Thukhat ah, tu hun ciangin Kawlte nangawn Pali thanem ta uh ahih manin Kawl kam veve mah letkhiatbu a dang hong piangkhia ahi hi.\n(2) Hih Lai Siangtho a sim ding mite, pau le lai lamah bangci ciang tung ta uh hiam?\nPau le lai a khangtosa mite’ sim dinga i bawl ahihleh tua mite thu-um thak ahi phial uh zongin Lai Siangtho thuktak zaitak a theih nading uh ahih nakleh kammalte leh laigualte a haksat hangin phamawh lo hi. Tel pah kei ta le-uh a pilsa uh ahih manin lungngai khinkhai-in damdamin tel veve ding uhhi. Pau le lai a khangto nailo mite’ sim ding ahihleh kammal zatdan leh laigual kilamziate a theih-ol theithei ahih ding thupi hi. Tua mah bangin minam khat sung veve khangham, khangno, naupang ci-in kum le gual zui ahi zongin, gamsung leh gampua cih bangin omna mun zui ahi zongin letkhiatbu a tuamtuam kibawl thei hi.\nCope topa Tedim Lai Siangtho lethiat a kipatcil lai-in i minam nuntakzia niam mahmah a, bangmah kinei lo hi. Pu Pau Cin Hau’ hong phuatsak lai om khin ahih hangin Cope topa in Lai Siangtho letkhiat nading taktakin cing sa zolo hileh kilawm hi. Tua hangin amahmah in Lai hong phuatsak hi. Lai hong hilh hi. Sim ding laibu hong bawlsak hi. Na khempeuh a patna pan a pat ahi hi. Hi napi, Lai Siangtho hong letkhiatsak ciangin kammal a tu lianlian nam na zang hi. Lai a siam nailo minam i hih hangin Cope topa in i pu i pate’ tel dingin Lai Siangtho na bawl thei ahih manin Cope topa’ lai siamna leh letkhiatzia a nam a teelsiamna kilang mahmah hi. Tu-in ama’ hong phuatsak lai leh ama’ hong letkhiatsak Lai Siangtho tungtawnin i minam in khuavak mu-in pilna siamna a nei tampi i om ta hi. Lai nasepna, laibu bawlin simna cihte zong tampi khangto ta hi.\n2. Lai Siangtho (Tedim Kam) Neihna Thu\nLeitung ah Lai Siangtho a bupin a nei khinte lakah ei Zomite zong kihel i hih manin Pasian’ thupha lianpi ahi hi. Sangmang Cope topa’ hanciamna tawh 1932 kumin Thuciam Thak i nei hi. Rev. Kam Khaw Thang in TBA vaihawmna tawh 1960 beikuan lam pan Thuciam Lui letkhiat kipan a, 1974 kumin zo hi. Tua Thuciam Lui leh a omsa Thuciam Thak (Cope Topa’ letkhiat) gawmin a kibubawl pen 1977 kumin a laibu kingah ahih manin tua kum pen Lai Siangtho bup i neih masak kum hong suak hi.\nNasep kizomto suakin Rev. Kam Khaw Thang mah in Thuciam Thak letkhia leuleu a, 1982 kumin zo-in 1983 kumin a laibu hong suakkhia hi. Tua hi a, tua kumin tualsung mite’ letkhiat Lai Siangtho bup a kinei ta ahi hi. Tua nungah TBA in Zomi Christian Literature Society (ZCLS) tungah Lai Siangtho nasepna maban ap hi. ZCLS in zong Lai Siangtho enphatna nei toto-in a hun zui-in hong bubawl zelzel hi. Tu-in zong khanghun paizia en kawmin khangthakte’ phattuam ding deihsakna tawh Lai Siangtho a thak khat letkhiat ding geelna nei a, 2018 April panin letkhiat nasep maban thak khat a kipan ahi hi.\nLai_Siangtho (Tedim kam) vai genna ah a tunga nambat khatna-a i gen, kam tuamtuam tawh letkhiatna leh thuluanzia a tuamtuamin letkhiatna, cih letkhiatna nam nih mah bulphuhin i genbeh ding hi.\n(a) Tedim kam kipsakna\nI minam sung Lai Siangtho letkhiatbu i neih masak pen ah Tedim kam a kizatna pen a nuai-a thute tawh kizom hi.\nCope topa in Tedim gam (tu hun Tedim leh Tonzang gamte) ah lai (script/writing) hong phuatsak ding ciangin bang kam bulphuh ding cih ngaihsut masakin nei hi. Sihzang kam kitamzatpen kici ahih manin Sihzanng kam sin pah hi. Zolai a gelh masakte zong Sihzang kam tawh gelh hi. Ahih hangin Sihzang kam kithei kim lo ahihlam a theih ciangin Tedim kam sin leuleu a, laibu pawlkhat zong Tedim kam tawh gelh hi.\nLai a kip khat a om ding deih ahih manin 1913 kumin Kamhau Ukpi Pu Hau Cin Khup’ kiangah, “Na zat ding uh lai kong bawlsak ding hi. Tua ahih manin bang kampau zang leng hoih na sapen hiam?” ci-in dong hi. Teizang kam a zang Pu Hau Cin Khup in, “Mipite’ deihpenpen hilo dia” ci-in dawng hi. (Cope Topa’ Tangthu, laimai 73 pan).\nTua tawh kizui-in Cope topa in 1919 kumin Tedim gam leilulam ukpi siahkai khempeuh leh upa pawlkhat banah Sihzang kual, Gungal kual, Tonzang kual leh Guite kual sungpan khua khat panin mi khatta kaikhawmin Tedim khua ah thu kikupna khat bawlpih hi. Kikupna mun pen tu hun Tedim vuandok zum (General Administration Department) mai, pangpi kung (tu-in kiphuk khin) nuai, kici hi.\nTua kikupna ah Cope topa in Sihzang kam tawh kigelh, siktawlai tawh kikhen, laidalpi dal 20 bang a pha, “Hat Lian Bu” (Jack the Giant Killer) kici tangthu khat simkhia hi. Kuamah in a telloh ciangin Cope topa in, “Tua ahihleh bang kampau tawh lai bawl ding i hi hiam?” ci- in dong hi. Tua ciangin kikupna ah a kihelte in a nuai-a bangin ngaihsutna pulak tek uhhi:\n(1) Guite kual taangmite’ thusunna: Paihte kam a zang, Tuimui hausa Pu Mang Za Thang in, “Paihte kam tawh bawl lehang kuamah in thei lo ding hi. Tedim khuapi- a kizang kampau tawh bawl lehang kitelkimpen ding hi” ci hi. Paihte kam a zang, Haiciin hausa Pu Tual Pum in thukimpih pah hi.\n(2) Thahdo kual taangmite’ thusunna: Thahdo kam a zang, Hiangzang hausa Pu Zam Khaw Thawng in, “Ko Thahdo kam tawh omleh kuamah’n thei lo ding hi. Tedim khuapi-a kizang kampau-in omleh hoihpen ding hi” ci hi. Thahdo kam a zang, Hangken hausa Pu Kam Pum in thukimpih pah hi.\n(3) Zo kual taangmite’ thusunna: Zo kam a zang, Salzang hausa Pu Zaang Khaw Lian\nin zong, “Ko Zote’ kam kuamah’n tel lo ding hi. Tedim khua-a kizang kampau mah hileh kitelkimpen ding hi” ci a, Zo kam a zang Phaitu hausapa Pu Khan Thang in thukimpih leuleu hi.\nTu-a bangin hausa lian 6te’ genna leh upa a pai khempeuhte’ thukimpihna a om ciangin Cope topa in mipite’ ngaihsutna dong hi. Mipi lungkim ahih manin Cope topa in Tedim gamsung laigelhna ah zattang dingin Tedim khuapi-a kizang Tedim kam kipsak hi. Tua kum October kha-a kipan Tedim kam tawh “Tedim Thu Kizakna Lai” (The Chin Hills News) suaksak a, biakna laite leh laisimbu a bawl khempeuh zong Tedim kam vive tawh bawl hi. Tuate lakah Lai Siangtho zong a kihel pah ahi hi.\nTua_hun a Tedim gam i cih pen zai mahmah hi. Tonzang gam leh Cikha dong huam hi. A nungciangin Tonzang in township (1965?) hong ngah a, township nih a nei i hih manin i minam bup lungdamna ahi hi. Cikha leh Khaikam in zong town ngah uh ahih manin i gam sung khantoh gimnam mahmah hi.\nNidanga Tedim gam a kici, hih township 2 leh town 2 a omna gam sungah hun khat lai- in kampau khat tawh Lai Siangtho a simkhawmte, sangte ah kampau khat a sinkhawmte i hi hi. Tua hangin zong hih khua leh gam teng i gen ciangin khatveivei Tedim gam kici ziauziau kha thei hi. Tua pen kumpi’ hong piak thak township leh town-te thusimlohna hi peuhmah lo-in hun khat lai-in gam khat hi lua i hih manin i lungsim sungah kituam ngaihsut thei mahmahlo i hih man hi. Thukhat ah, tua banga i lawh teh Tedim bek thupisak (ki-Tedim-sak) ci-in a sangkhial zong om thei ding ahih manin khang thak gamvai kipuakzia zui-in min thakte tawh lawh theih ding zong a thupi khat hi veve hi.\nA_langkhat leuleu ah, hun khat lai-in “Tedim” cih pen khua min bek hilo a, tua min tawh i minam leh i gam hong kilo ahihlam khang thakte in i theih i phawk ding kisam hi. Zomite minam khat, gam khat-a hong kiciaptehcilna min pen “Tedim” hi. Tua hi a, tu hunin i kilawhna i gam minte a tuamtuam hi phial taleh minam khat, gam khat i hihna thute mangngilh lo-in i kipumkhatna i khahsuah loh ding i lunggulhpipen ahi hi.\n(b) Thuluan letkhiatbu a thak\nLai letkhiatna ah “ahi bang liana lakna” (literal) leh “a kituak dinga lepna” (dynamic) ci-in nampi nih om cih i gen khin hi. A nam nihin hoih tuak ahihna leh a zat-huaina mun tek om ahihlam zong i gen khin hi. Lai Siangtho letkhiatna ah nam khat bek a tuamin zang cihdan tam lo-in nam nih gawmin khatzawzaw lamah lek deuh cihdanin kizang a, khatlekhat a lekzawkna zah kikim lo, cih ciang bek ahi hi.\nTu-a i neih, tu laitak-a i zat Tedim kam Lai Siangtho pen a nihna nam tawh kigelh ahi hi. Thuciam Lui 1974 kumin kizo hi a, Thuciam Thak 1982 kumin kizo hi. A simdan nuamin a khiatna zong kitel mahmah a, i minam bupin i phattuampih Lai Siangtho letkhiatbu a hoih mahmah khat ahi hi.\nTua ahih manin hih bang Lai Siangtho hoih hong pia i biak Pasian’ min i phat hi. Tua banah 1960 kumbei lama kipan nasep hong kipan, i pa ahi Rev. Dr. Kam Khaw Thang tungah ahi zongin, Lai Siangtho nasepna ah inntek a sem masa TBA tungah ahi zongin, a nung lam ciang inntek maban hong lato ZCLS tungah ahi zongin nakpi-in i lungdam hi.\nLai Siangtho a hoih mahmah khat hong pia khin Pasian in hoihna kicing i muh semsem nadingin hong makaih leuleu hi. Tu-a i neih pen “a kituak dinga kilem nam” (dynamic) ahih manin “ahi bang liana kila nam” (liternal) zong i neih lai ding kisam cih makaite na phawksak hi. Tua hangin ZCLS in inntek semsuakin UBS leh BSM’ vaihawmpihna tawh Lai Siangtho letkhiatbu a thak khat a kisep laitak ahi hi.\nHih letkhiatbu a thak hong kizawh ciangin i minam sungah Lai Siangtho letkhiatbu a nam nihin a nei i hiding a, a mannei theipenin i zat ding ahi hi. A kituak dinga kilemsa i deih ciangin a lui i en ding a, ahi bang liana lak ding i kisap ciangin a thak i sim ding hi. Innkuan tek leh pawlpi tek ah a nam nihin i koih ding a, a nihin simkhawm enkakin tha i la ding hi. Biakinn sung leh mipilak simkhiatna ah a lui mah zang phot ni i cihleh zatding hi pah a, a thak zong zat zelzelhuai sam ee i cihleh zong ahithei thu mah ahi hi.\nLai Siangtho Letkhiatna Thu\n2. Tedim Kam tawh Lai Siangtho Neihna Thu\nRev. Pau Lian Mang, D.Theol\nZomi Christian Literature Society Myanmar\nMay 27, 2020 Wednesday Tedim\nPrevious: White House pan Covid-19 vai theihhuai pawlkhat (12 June)\nNext: 2020 General Election ah Zomi hihna tawh etkak ding thute ~ Zam Thuam


url: =US gamsung ah aguk lutsawm Chinese gammi 4 kiman ~ ZD :: ZOMI DAILY\nposted on 18 March 2017 at 5:17 pm Lomkholna: News, Sawltak, USA, World\nMexico – California gammi aom San Ysidro Port Entry panin Tuesday ni in pasal khatin US gamsunglam zuanin mi 4 guklut pihsawm ahih manin Custom Officers te’n mankhia uh cih KTLA5 News pan kiza hi. Tua aguk lutpihsawmpa pen U.S Citizen khat hi a, kum 24 aphakhin khat ahihi.\nU.S. Customs and Border Protection Officials te genkhiatna ah tuapa pen Chrysler 200 Sedan mawtaw te khat ahawl ahihi. Mexico gamsung aom Tijuana City panin gamgi aom San Diego City nawkphei in US gamsung alut pihsawm cihi. US gamsung alutlianding in Inspection akibawlbawl laitak in U.S. Customs and Border Protection te ii zat uipil te’n tua mawtaw pen kimvialvial uhhi.\nTua Canine Team uipil tepen guihtheih khamtheih vankham khawngleh mihing ngiat agimnam tawh atheiding in akihilh hi a, tua uipil te tungtawn in mawtaw anung Trunk sungah mi 4 aomlam ki mukhia hi.\nOfficers te’n mawtaw anungbawm ahon ciangin asungah pasal khatleh numei 3 akihel phitphet in aom mukhia uhhi. Avek un Chinese Citizens vive kici hi. US gamsung luttheih nadingin Legal Authorization bangmah omlo, neilo uh ahih manin Officers te’n manpah uhhi.\nFederal Officials te’n a mawtaw matsak uh a, ahawlpa zong kiman in Federal Immigrant Smuggling tawh thu kibawlding cih kiza hi.\nChinese Citizens 4 tengpen Criminal Case sitcianna akineihkhit ciangin US gamsung panin ki nawlkhin khiading cihi.\nPhoto na endih un, kuateng hihbang in mawtaw tuang ngei? Malaysia leilam tawh paisang in noptuakzaw veve mate 🙂 ZD Sawltak #zomidaily\nPrevious: Indonesia ah pasal khat aki gui awk (Suicide) laitak Facebook Live in khahkhia ~ ZD\nNext: Akhetung dimin Cocaine pua in US gamsung alutpihsawm khat JFK Airport ah kiman ~ ZD


url: =Malaysia Tunnu No.3 :: ZOMI DAILY\nposted on 24 May 2015 at 9:00 am Lomkholna: Article, Thawntuang\nHun khat lai-in a thangthu, “ Sen An ne dingin, Japan zi neihding, USA ah teng ding”, cihthu ka ngaihsut leh piang theih kasa hetkei hi. Sen An kalkhat sung bekbek nesin dih vevua khatvei nek in, namdang an ahih na tawh, ih lawp nekpong hangin piangtheih taktak lo hi. Sen An pen a gensiam ten cidamna lam tawh kituak cise uh hi. A gensiamlo tenbel thagui natna tampi piangsak cihpeuh gen zel uh hi.\nZo An pen Zogam bek ah omlo aa gam khempeuh ah na om hi. Zo an kacihteh Zomi Tuunnu te khuttawh huankhempeuh Zo an ka ci hi. Namdang an tampi kanek loh hangin ka nek sunsun pen Zomi Tuunnu ten an hong huantaktak bel ki phawk kik mahmah hi. Ih khantawn adingin Zo an mah lungkimna om sa pen ing.\nJapan zi neihding tawh kisai tampi theihet kengin, Janpan Zinling nasia lua mahmah aa, mitampi si leh nekding dawnding haksat hun ahih manin Japan zi ka neihkhakloh kamsia ka sa hetkei hi. Ahizongin Japan aa Zomite leh mihing nuntakna aneih khempeuh dahpihna ka neih vilvel hi.\nZomi zi ka neihpen hampha ka kisakna tampi om hi. Zomi zi ka neihmanin ka sanggam te, na nu le pa te tawh limtak in ki-itna thu kiza theih, Zo an huan siam mahmah ahih manin Zomi zi kaneihpen Pasianin kei ah dingin tupna leh lam-etna kaneih hong tangtungsak na hi gige hi. Zo an huan siamlo zipen Zomi sungah tampi omkha mah ni.\nA taktak in Zomite’ sungah ki-it taktak a dim aha in Pasian in kicing takin hong koihsak a hihlam ka tel hi. Tangval lai-in sungh le pu zong ngaihsut ding thupi ahih na kong gennuam hi. Na sungh na pu te namdang mi hileh Zomi te tawh a ki polh theih diam? Na sanggamte leh na nu le pa ten ka zi hong hopihsak keihen, hong itsak kei hen na cihleh namdang zi na neih kulpah ding hi. A hizongin namdang zineih pen Zomi taisan leh itlo cihna hilo aa tanau sungah itna taktak ki dim theihlo cih hibek hi.\nUSA ah teng ding icih zong tuapen huntawpna hizenzenlo hi. Lungdeih kicinna zong hipah lo hi. Na it na ngaihteng khempeuh kimpah ding cihna hilo aa, khuasakna nuamtuam ding tate adingin nuntakna vainuam tuamding cihna hi aa, ih zatkhial khak leh Taten nu le pa ciangbek hong theihding aa, hunpai to lai leh ki hingmang ding cihzong phawk huai hi. Tualeh bangteng kisam hiam? Ih nuntakna hong piangsak\nPasian Thu limtakin na hilhzawh leh nuntakna kicing na neihtheih pan ding aa, Zomi ihhihna Pasian hong piak Nammin zong hong phawkding uh aa, minam mang ki hilo ding hi.\nZogam pen haksa, gentheih ih cihcih hangin Pasian in it leh ngaihteng libang cina dingin Zogam na bawl sese hi. Tuapen Zomite’ ading bek hi aa, minam dangte in nuamsa lo, nuamsa cihzong ih theih khakloh hangin Zomite’ nopsak ding pen thupi hi. Tuabang nuntak zia pen Pasian in minam neihding aa hong bawl ahih manin Pasian lungdeih kicinna na hi gige hi. Pasian in na lungkham detding hong deihlo aa, a ma adingin nuamsa leh nunta dingin hong deih ahihi.\nIh omna khempeuh ah Malaysia Tuunnu ka cih mah bangin na omom na gam ah Zomi Tuun Nu aneih na hihlam pawk den in.\nPrevious: Anghuaina leh paampaihna (Inclusivism – Exclusivism)\nNext: Theikhol thei leng ~ Rev. Fr. Damian Dal


url: =Zomi Baptist Association of North America (ZBANA) :: ZOMI DAILY\nposted on 5 March 2019 at 7:34 pm Lomkholna: News, Zomi\nThu masa: Zomite US gam hong lutpih Topa Pasian min ih phat masa hi. Ih omna khua leh State tuamtuam ah ih Pasian mangngilh hetlo in, a tawm a tam in Pasian tawh ki zopna – biakpiakna ii neih kimciat manin Zomite (Identity) ii thupitna khat hi cih hong phawk sak hi…\nIh tun tunna pan in hong makaih American pawlpite cik mah hunin ih mangngilh loh ding zong thupi mah mah ka sa hi. Pawlpi khat leh khat zong ki banglo ding aa, a hi zongin mang ngilh het kei ni cih hong gen nuam ing.\nThu nihna: ZBANA pen 2013 kum a kipan khia hi in NAMB te hong deihsakna tawh Dr. Aslam Masih(National Mobilizer) ii hong makaihna tawh a ki phuan khia a hi hi.\nTua ahih manin SBC te makaihna nuai aa om pawlpite ka hih manun – SBC khut nuai a om State Convention te kiangpan in Identification number a ngah sa vive ka hi uh hi..\nThu thumna: SBC te Upna leh Kal suan zia tawm hong gen nuam ing……. Lai Siangtho cih bang bang a zui leh a zangh te hi. (Conservative Not Liberal) Numei siampi za piakna zang lo uh hi. Lai Siangtho ah om lo hi ci.. (Female Ordination) Upna leh Gamtatna (Faith & Action) a ton khawm sak te hi.\nPasal leh Pasal kiteenna (Gay Marriage), numei leh numei ki teenna; Nau lak khiatna (Abortion) cih te sang lo, zanglo, deihlo uh hi. Zeisu Honpa leh Gumpa in a sang ten san ciang bek hi lo in kikhel aa(New lives, Born-again) nuntakna kikhel sak ding kul sa uh hi. Kha Siangtho makaihna tawh kalsuan ding ci uh hi. Upna nei ing ii cih leh gamtatna in zui pah ding…(Faith with Action)\nZBANA ii tupna leh kalsuanna/ngimna :-\nMun tuam/gam tuam a om denomination te tawh direct ki zom lo ding…\nSBC te ii Upna leh kalsuan na (Faith & Message) zui ding..\nMun tuan tuam a om Pawlpi tuam tuam te deidan lo aa, mission nasepnate huh zawh zah zah hunin panpih ding…\nKi zopna pen mi khat ciang $20.00 ta tawh ki zom.\nMission na sepna dingin mi pha zah zui aa ki dong.\nSihna tawh kisai-in ZIUS sungah om khin tek ii hih ciang Pawlpi zui in ki dong ding.\nHih a tung aa thuteng a tel nuamte in hong kan in hong dong un… Ph: 269-924-9992 Lungdam mah mah leh Topa’n thupha hong pia kimciat ta hen… SBC te Upna leh Kalsuan zia (Tedim lai) a deih ii om leh ki ngah thei hi…. Thu puak: ZBANA Media\nPrevious: US, Nashville pan Pa Gin Ngaih Mung (Buansing, Thalmual, kum 37) in hongnusia\nNext: Hawmsiam nungta nebum puksi ~ Pau Sian Lian


url: =Hau cin khup tangthu :: Heileilaitai\nHomepage > Hau cin khup tangthu\nKumpite in Tonzaang a sim zawh uh a ni 3 ni ciangin Ukpi teng leh upa teng khawm a, “Kamhau’ gam a vai hawm lian pen kua a hiam,” ci-in a dot ciangin a u anaute in, “Hau Cin Khup hi,” ci-in dawng uh hi. Mi khempeuh in Hau Cin Khup hi a cih hangun Kumpite in umlo uh hi. Bang hang hiam cih leh amah pen mi genthei khat hi a, nik leh puan gina a neih loh banah, a ci a sa keu-in, nasem mi khat a hih manin hausa pi dingin umlo uh hi. A hi zongin a dot khempeuh in Hau Cin Khup mah ding hi, ci uh a hih manin, 1891 Febuary 23 ni-in Kumpite in Hau Cin Khup mat bawl uh hi. (Bang hang hiam cih leh Kumpite in amat ding alau manun a thuak hangin phamawh kei cihna tawh a sia lam sang ciangin Hau Cin Khup a ngawh uh a hi hi. Hamphatna khat hi leh Hau Cin Khup hi ci-in gen lo ding uh hi.) Tua ciangin Kumpite in Hau Cin Khup Yangon lamah paipih suk dingin ki thawi uh a, Amah zong a nungta a khua lam tung kik dingin ki lamen nawnlo a hih manin, a it mahmah a nu leh anau numei 2 geel hih bangin la na phuah hi:-\nHatzawte Phut vum leh, Buansiingte Luansuak in zui-in a innah a nu Telciin leh anau numei gel leh Khawcin’ tanu Vum Zacingte bek nusia-in lungnuam lo pipi-in paikhiatsan hi. Tedim a tun ciangin ama omloh sungin Phutvum vaihawmin Hau Cin Khup’ nu leh anaute vak nadingin tuk tha khal tha ih piak sangin an lawhta khat tek pia leng nungta zo zaw ding uh hi,” ci-in a khua a tui thukimin an lawh ta khat ciat tuk tha khal tha tangin a pia uh hi.\n2. Hau Cin Khup’ neu lai sung:\nHau Cin Khup a neu laitakin apa Haupum in nusia baih a hih manin, a nu pen a beh a phung in a deihsak loh ahih si tawh, annek tuidawn takpi zong kuamah in pia nuamlo uh hi. Tua hunin Hau Cin Khupte Tedimah a ten laitak uh hi a, Annek tuidawn ahak sat ciangin, Saizaang, Dimlo, Laamzaang, khawngah gatam khawng ngenin nungta uh hi. Apate leh a beh a phung a u anau in don mello a hih manin, a zon tawm bek uh tawh nungta a tagah mi genthei mahmah inn sung pan a khangkhia a hi hi. Tonzaangah Kumpi in a mat bawl laitakin a beh a phung in a si ding a a piak uh a hih manin nungta a hong ciah kik ding kuamah in lamen lo uh hi.\nKha 5 sung Kumpi innah a om sungin Khuapi tuamtuam leh galvan tuamtaumte etpih kawikawi hi. Governorpa in Hau Cin Khup kiangah thu dong kikkik a, “Hau Cin Khup aw bang deih na hiam,” ci-in a dot ciangin ka pu Kamhau’ gam mah ka deih hi,” ci-in dawng hi. “Napu napa kua hi a na beh kua a hiam?” ci-in dong kik a, Kapu Kamhau, kapa Haupum, ka beh Sukte,” ci-in dawng hi. Tua ciangin Governorpa in, “Kamhau’ inn luah ding taktak mah na hiam?:” a cih leh hi, “Hi mah ing,” ci hi. “Khamtung gamah kihtak na nei hiam,?” ci-in a dot ciangin, “Kuamah ka kihtak khat zong om kei,” ci-in dawng hi. “Tua a hih leh Tedim gam teng na uk zo taktak ding hiam,” ci-in a dot kik ciangin, “Uk zo mah ning,” ci pah lian hi. Hih thu teng a dot khit ngingei ciangin kumpi in muang zo nai taktak lo a hih manin a tuamttuam tawh ze-et lai uh hi.\nKumpite in Hau Cin Khup aw sakol tungah na tuang ngam ding hiam? ci-in a dot ciangin, khat vei beek zong sakol tungah tuang ngei nailo hi napi in, “Tuang ngam mah ning sakol khat hong pia un,” ci-in sakol khat a piak uh leh amah zong thakhatin tuang to-in tai sak pah vingveng hi. A kan ding mun 12 ah kikoih a, tua teng a kan gaih khit ciangin kia lo-in tung kik hi. A tuangtuangte’ sangin siam zaw hi. Tua khit ciangin mun 10-ah pi 4 ciangta a kan ding bawl uh a, tua teng kia lo-in kan thei lai hi. Tua bang a Kumpite in ze-etna a bawl khit uh ciangin a hanna a ze-etna-in Saphu tawh a ki bang a kihtak huai mahmah ganhing khat a nungah delhsak uh hi. Tua ganhing kihta dektak hi napin a topa in a hatthot ciangin laulo-in hong hang kik hi. A om zia leh a gamtat luhek zia amuh ciangun Kumpite in muang mahmah uh hi. Tonzaang gam a a om lai bang lo-in Kumpi’ innah anlim tuilim hong nek hong dawn ciangin a mel a sa hoihin, a pilna mahmah zong khang semsem hi.\nKumpite in a muan mahmah khit ciangin, “Hau Cin Khup aw bang deih na hiam?” ci-in dong kik uh a, “Kapu kapa Kamhau’ gam leh a kaih ngeina teng deih pen ing,” ci-in dawng pah hi. Tua ciangin Governorpa in zong, “ Tua ahih leh na pu napa’ gam sungah Ukpi sem inla na pu napa’ siah teng kai in,” ci-in Ukpi suahna lai pia hi.\nTua hun a kipanin Englandte’ khut nuai-ah ki om hi. Thangpi panin galkapte in Tonzaang dongah kha uh hi. Tua bang a Hau Cin Khup Ukpi za tawh Tonzaang hong tun ciangin Pu Tuah Khawthang in la khat na phuah a,:-\nHau Cin Khup in Governorpa’ lai Tedim vuandokpa a lah ciangin, amah zong thakhat thu-in vaihawm pah a, Zomi, Thahdo mi, leh a u anau khawmin a innah Ukna pawi va bawlsak hi. Vuandokpa in,\n“Tu-in hih lai a om Hausa khempeuh in hoih takin na ngai un, Kamhau’ gam sung a teng khempeuh in mun tuamtuam panin siahkai om thei nawnlo ding hi. Hau Cin Khup bek in Siahkai thei ding hi. Kumpi panin mangmu hongki la bek ding a, siah tawh kisai peuhmah Hau Cin Khup lobuang kua mah dangin tawi theilo, la thei lo ding hi uh teh.”\nci-in a gen ciangin Mawngken a teng Thuamlian lungkim lo-in ding to a, “Ko zong ka khua ciat panun siah kai a nungta hilo ka hi uh hiam? Kapa Kamhau in hong piak sa a hih manin ko bang tawh nung ta ding kei vuam?” ci-in a dot ciangin Vuandokpa in, “Hau Cin Khup’ tungah na ngen unla lungkim a hong piak leh na ne bek un,” ci-in thupia hi.\nHau Cin Khup a tagah lai-in a simmawh uh bang nawnlo-in, Ukpi-ah hong om ciangin a mai-ah tang takin kuaman thu gen ngam nawnlo uh hi. Tua nung a kum kik ciangin Kumpite in gamgi bawlsakin uk sak hi. A.D.1892 kum ciangin Hau Cin Khup leh Ciin Zaniang kiteng uh a, sa-aihna a bawl uh hi. England kumpi in gal tuamtuam a neih ciangin, Thangmual a a kiciamna om bangin huh kawikawi a, England Kumpi in Germany gal a do laitakun Piantit a pai ding mi khopsak hi. Sukte leh Sihzaang in Myo-ok a suam lai in zong Kumpi panin panpih hi.\nHau Cin Khup in Kamhau Ukpi a sep sungin, anau nu’ pasal Vum Khawpau upapi sem dingin Laitui khua panin Tonzaang khua-ah pi hi. Vum Khawpau a sih khit ciangin a tate in apa’ za luah to-in Ukpi’ hun bei dong Ukpi na sem to suak uh hi.\nHau Cin Khup’ kaih siah leh saliangte:-\n Sukte Khang thu pan a sihna thu a kici ciaptehna No 27 na a ki la hi.\nSukte Khang tangthu Zo Zumpi a ki koih sung pan,\nSukte beh leh Tedim gam tangthu sung pan\nDr.Kam khenthang’ gelh – Thu leh La Paihte, New Lamka


url: =Zusa te zong thu kikum ~ Thawn Tuang :: ZOMI DAILY\nposted on 5 May 2015 at 7:48 am Lomkholna: Article, Thawntuang\nZusa leh Zawhngeu nam leh nam buaina khauh semsem ahih manin Zusa ten bang cileh ei ci manglo ding cih hong ngaihsun uhhi.Ki ging kholnuam uhhi. Tua ahih manin Zusa te zong ahi theiteng meetting ki kaikhawm pak uh hi. Khat pa hong dingto pah hi. Bang ci hiam cihleh ih gal pa Zawhngeu a om om na bang cih ki theih ding cih hong pulak hi. Khat pa in a omom na ih theihna dingin thu kan miten a zuih den kul ding hi cihi. Amau theihloh kal in Zawhngeu zuih simsim kul ding hi cihi.\nKhat pa leuleu in keima hoihsak khat om hi. Ih gal pa Zawhngeu pen hong pai hun ding ki theilo ihih mut kal zong hi thei, ih an nek laitak, ih ki mawl ngeingai laitak zong hi thei ahih manin Zawhngeu Long-ok sak ni cihi. Long-ok sak leng hong pai hunhun ki theih pah dinga ei ih ki kem theih pah ding cihi. Khat pa in tua thu kim ing ei ci pah lian hi.\nA vekpi un thukim uhhi. Hoihzong sa uhhi. Tualeh a Long bangte ok sak ding cih ki kum leuleu uhhi. Long-ok sak ding ihih leh a gin ngaih mah ok sak ni, gamla pi panin hong pai ki thei pah ding ci hi. A vekpi un thukim in hoihsa ciat uhhi.\nZawhngeu Long ok sak ding uh thu kim khin uhhi. Khat pa in a tawpna ah tualeh, ” Zawngeu kua in Long ok sak ding”, hong cihi. Tua ahihleh Zawhngeu Long ok sak ding kua..acih uhleh kuamah pau sese lo uhhi. Banghang hiam cihleh Zawhngeu Long-ok sak ding pen hoih mahmah sa ciat na pi-in a sem khiat ngam taktak, ka sih lehzong ka si mai ding hi aci om lo uhhi.\nThu khat peuhpeuh hoih ih sak mahmah hangin sep khiat taktak ding haksa ki sa ciat hi. A hoih a theilo hilo, sih tan dongin mapang khawm ngam, a ki zui ngam, nungzui ngam, makai ngam ding Leitung mi khempeuh in haksa a sak pen hi. Thu hoih a geelgeel aa, a sem ngamlo te zong mawhsak nang om tuanlo aa, thu geelgeelna tung tawn panin a sep ngam, a sep ngamlo ih om na zong a bucing minam suahna zong ahihi.\nGeel siam mahmah semlo a om ding mah hi, geelsiam hetlo in a geelsiamte geelsa a sem ngam zong aom ding mah hi. A geelsiam omlo, a sem ngam omlo minam pen adah huai hizaw hi. Ih sep theihna bangbang ki simmawh sak tuam nang omlo hi. Mi khat peuhpeuh a cingtaak sinsen dingin muh hoihlo aa, lungsim siang dingin muh hoih hi. Lungdam, Thawn Tuang (April 4,2015)\nPrevious: Tulaai Leitung Thuthang Tuamtuam Updates May 4, 2015\nNext: Australia Embassy pan contact ki ngahlo


url: =Malaysia ah Public Holiday athak zaksakna (UNHCR leh Embassy kikhakding) :: ZOMI DAILY\nMalaysia ah Public Holiday athak zaksakna (UNHCR leh Embassy kikhakding)\nposted on 19 April 2017 at 2:05 pm Lomkholna: Malaysia, News, Sawltak, World\nMalaysia gamsung ah hongtungding 24 April 2017 (Monday) nipen “15th Yang di-Pertuan Agong” ii kumpi kahpawi “Installation Ceremony of His Majesty the King” kibawlding ahih manin Public Holiday in ki ciamteh hi. Hihpen Calendar sungahzong kiguanglo a, ahi zongin Public Holiday dingin Official in aki tangkokhia ahihi.\nIntallation Ceremony pen April 24 ni zingsanglam in Kuala Lumpur khuapisung aom “Balairung Seri of Istana Negara” ah kibawlding hi. Nitaklam cianginzong “Dewan Santapan of the Palace” ah kumpi te nitakan nekkhoppawi “Royal Dinner” omding cihi.\nHihni pen Public Holiday in ciapteh vaiding tawh kisai in “Chief Secretary to the Government Tan Sri Dr Ali Hamsa” in tukha kipatlam in agenkhiatsa ahihi. Public Holidays Act 1951 for Peninsula Malaysia & Federal Territory of Labuan tawh kizui in 24 April 2017 nipen Public Holiday in ki ciamteh hi ci’n Statement ah khahkhia uhhi.\nHih thutangko na tawh kizui in Calendar sungah omlo himahleh Public Holiday in zatkul ahih manin, tuani pen Malaysia gamsung aom zumtuamtuam te kikhakding hi.\nKuala Lumpur khuasung aom Myanmar Embassy inzong 24 April 2017 (Monday) nipen Public Holiday in kizangding ahih manin zum kikhakding ci’n Facebook tungtawn in tangkona neikhin uhhi. Tua ahih manin vaikhat peuhpeuh naneihleh maikal Monday nipen Myanmar Embassy kikhakding cih phawkgige in.\nTuamah bangin Kuala Lumpur khuapisung aom UNHCR zumpi inzong 24 April 2017 (Monday) ni pen Public Holiday in zangding a, zum kikhakding cih Viber & Email tungtawn in Community makaite tungah zaksakna neikhin uhhi.\nCard tettan beite ahi zongin, UN vai adawpnuam khatpeuh ahi zongin maikal Monday ni pailohding naki hilhsawn un. Hunmawkbei, lamsaap mawkbeiding pamaih hi. UNHCR tawh aki nahvawh na it nalawm nagual te na zasaksawn inmaw.\nRelated: RSD / UNHCR leh Galtai makaite Meeting kinei (March 24)\nUN vai leh leitung thuthang tuamtuam Update aomciang natheih masaknop leh https://www.facebook.com/ZomiDaily ah napai inla, Like napiak khitciang “See First” acihpen namek lecin, supluat omloding hi :-)ZD Sawltak #zomidaily\nPrevious: Malaysia, Sawarak ah agam ah puakkikding aki ap North Korea gammi 296 phakhin\nNext: Cartoon Video etteh in naupangno khat inndawl 10 na panin Kawllukhu tawh lengkhia\nMalaysia ah Methanol tawh akibawl zu atuh dawnkha in asihlawh mi 6 phakhin\nSingkungpi le Khuazin Mi Nih ~ Khat Thang


url: =Kuala Lumpur khuasung nasepna khatah leitoset Excavator in nasemkhat denglum :: ZOMI DAILY\nposted on 16 May 2017 at 9:13 pm UTC+9:30 Lomkholna: Malaysia, News, Sawltak, World\nMalaysia gamsung Construction Site khatah leitoset “Excavator” te khatin nasem mikhat denglum cih NST pan kiza hi. Kuala Lumpur, Bukit Bandaraya sung Jalan Kapas lampitung aom Construction Site khatah tuni nitaklam in thupiang ahihi.\nHih Excavator in nasem mikhat adenlupkha ahih manin nitaklam 4:52pm hunpawl in kokiang ah hongki zaksak hi ci’n Kuala Lumpur Fire and Rescue Department director Khirudin Drahman in genkhia hi.\nTua denlup athuak nasempa pen amin Tan Kok Ming kici a, kum 31 aphakhin khat ahihi. Amahpen Kuala Lumpur sung Jalan Puchong ah ateengkhat kici hi.\nLeitawhna setpi Excavator in limdengkhak mahmah ahih manin, tuapa pen aphual mahah sipah hi ci’n Hospital Personnel te’n genkhia uhhi.\nTusungteng Malaysia gamsung aom Construction Site te ah tuahsiatna Accident kinawhzak simtham hi.\nNung Friday ni in Penang aom Construction Site khatah Myanmar gammi khat Wire khau akhih laitak in angawng ah kivialkha in agawlgui zuttak cimawk hi. Alu leh apumpi kikhenkhia leulau “Decapitated” ciliang hi.\nZanhal Sunday ni inzong Kuala Lumpur khuasung aom Construction Site khatah innkilamsan laitak atunglampan pawlkhat kiasuk in, anuai ah nasem gamdangmi 3 dengkha ahih manin zato kipuak cih kiza hi. ZD Sawltak #zomidaily\nPrevious: Myanmar leh India gamgi aom Tamu khuasung ah Bomb 2 vei puakkham\nNext: Malaysia ah Ransomware hangin AMT ni 3 sung kikhakding ci’n ki patausak


url: =Revolutionary Evolution of an Untold Legacy: LZI Kalsuanzia Etteh huai\nLZI Kalsuanzia Etteh huai\nLZI Kalsuan zia etteh huai thu\nLeitungbup Zomi Innkuan kipawlna min tawh a ki vaihawm ahi, November 2010 sung, Tonzang leh Tedim kikal a tuahsiate galna leh siatvatna ding vaihawmnate a hunzui in zo to thei zeel ihih man in i lungdam hi.\nHih bang in kicing tak in theihsakna muthei ihih man in lungdam mahmah hi.\nZogam leh Zomi bup huam kipawlna khat I neih sun ahi ih LZI i mission trip vai i sim khak ciang lunkim huai kasa hi.\nI vaihawm dante zong etteh huai leh ciapteh tak hi. A diakdiak in i sum leh paai hawm dante ah a tamzaw i thukimdan lian in i kalsuan theih loh hang, a tawmzaw i deihna thupi simsakna tawh expense a tawm theithei ding in zeek theih na ding, khiapna nei thei ihih man in Democracy vai mahmah ahih ban ah Innkuan lungsim nei takpi ihihna kilang a, thupi kasa hi.\nA tuahsiate i khua leh tui va sik ngiat ding uh cih pen thupi kan lai hi. Mun khat ah kaikhawm ziau leh zong hi thei a, ahih kei leh mimal khat leh nih va pai ziau in, va puak ziau leh zong ahi thei thu hi. Sum tawm bei pen ding ci-in Vangleng antang khiat bang in khiat ziau, khak sawn ziau, gal lot ziau zong ahi thei hi.\nHi mah tase leh i mipihte' ki tangsappi pen ahi sum leh paai ban ah, nat leh sat khit, lau thawngna leh dipkuatna hun khit in Leitung thu, Khathu tawh tha pia ngiat, thu leh la kikup pih ngiat in, thungetna leh sum leh paai tawh panpihna a nei thei ding suak ihih man in Zomi bup bek thamlo mi khempeuh' i etteh tak nasep zia leh kalsuan ziapi khat ahi hi.\nLaito pa/ laihawmpa in a tavuan nasepna in lai a piak ziau dan bang hi samlo in, cinate, misite' khua leh tui va siik ngiat ngiat ding cih pen LZI i lim leh meel hong na pulak ding uh, sum leh paai a pia khia tuipi gal a om Zomi mipite' itna va pulak khia ngiat ding uh ahih man in manpha mahmah hi. Cina damkang khat peuh, gim leh tawl leh lauthawng tawh dipkua a a om king kiang lai khat sum ngah ding ci in va sam khialo zaw a, amau omna ciang dong I va puak zawhna pen mipi I thusimna, mimal I khualna ahi a Zomi sung ah i ki taang sap mahmah thu ahi hi.\nKhua kiim, khua paam a om makai muanhuai khat leh nih peuh ki vai khak ziau thei mah ding hi.\nAhih hang in kipawlna min ngiat tawh pai in, tha piakna pen Zomi mipi leh i Kipawlnapi hong kizom sak ahih ban ah, khua leh tui makaite, Siate, U Lian makaite tuamtuamte tawh ki lawmtakna bawl theihna pen a manpha pen hun leh I kisap pen thu khat ahi hi.\nTutung LZI tang in Zogam khua tuamtuamte sik in ong na paisakna tungtawn un mailam ah Zogam I zuun na ding ah koi mun ah, bang teng kisam cih (need assessment) ong na bawl kawm pah uh zong suak hi. Mimal khat leh nih I gal gensawn bek hilo in, I kipawlnapi tang in a mit tawh va mu, amau ngiat in va kan ding uh a, thu leh la tampi hong puak kik thei ding uh (Zogam I ki tansapna, LZI I mabante) ong pulak thei ding uh ahih man in I nasapnate hong tangzai to tektek ahihna kimu khin zo in, angtan huai mahmah hi.\nI tanu palaite cidam ludam in a khualzinna uh hong zo uh hen la, thu hoih la hoih a za kik thei ding in mimal kim ciat Topan' thupha hong piak sak ta hen.\nPosted by Taang Sianpu at 9:54 AM


url: =Ka hai lam ka tel ciang ~ Sia Do Khup :: ZOMI DAILY\nposted on 20 January 2019 at 11:30 pm Lomkholna: Dokhup, News, Zomi\nKei pen lai Tan 8 zong a ong hi loin a kia hi sawnsawn ing. Kei leh kei ka dinmun thei loin Zomite kipawlna GZA, ZYA, 914 te ah sung lutin panmun khawng nei-in B.A, I.A te lakah thu khawng va gen giapgiap mawkmawk ing, ka mawhna hong maisak un.\nPanmun neuneu ka neihna Kansau kipawlna President hihna pan ka ki-awngsut khin a, tu in a om lai ZYA Patron pan leh GZA media lam panmun ka neihnate panin ka tawp siang ta a, GZA leh ZYAte’ pawlmi kician mahmah a om ding ka khensat zaw hi. Thungetna leh kei hih theihna lampangte ah amau hong zat nop zenzen uh leh sawltak dingin ka kiphal mahmah hi.\nZYA a din cil lai-in mipi in tel nailo ahih manin “Sia Do Khup” ci-in Pasian min tawh mi’ theih zawkdeuh ka hih khak leh ci-in inn khat khit inn khat fund zongin ka paipih a, thugenna leh piakkhiatna zong ka hih theihzahin ka hanciam hi. Khua pawlkhat ah zong crusade bawl kim lai ZYA phuh tawh ka thuah hi. Zomite adingin a kisap laitak a kizang kha ka hih ka angtang mahmah hi.\nGZA ah zong mipilte pau loin om khikhe napi kei tan 8 ong lo khuata mipipa in thu tampi genin hai ciakciak kha ka hih manin hong maisak ciat un.\n2015 tui leh memcim dongtuah lai-in GZA pan tavuan hong kipia mah bangin memcim a site galna sum ka va pia thei hi. Media lam tavuan hong kipiate ka zawh nading ka hanciam a, GZA thu tangko nading Siapi teng thugenna RC Siadaw innpi dawl tungnung ah ka pata tengun video ka zaih uh hi.\nTua lai-in kumpi mei ngah nailo ka hih manin meiset tawh ka edit a meitui man tam bei zawzen hi. Crusade bawl tawh thuah ka hih manin ka zo hak pian mawk mah hi. Ka zawh ciangin “Zo ta ing ei Siate” ka cih leh “Zekai lua, pawi ven phet khawng hileh a kici hi, hawm nawn lo ding” hong kici a tavuan zolo ka suak hi. GZA pan 914 tangko ding ciangin thugen dingin hong kiseh a ka hih theih tawpin ka hanciam hi.\nKEIMA THUGEN AH KEI AWK KIK\nTu-in Zomite ka hanthotna ka sermon khat ka phawk ta hi. “NANG PANMUN LO DING PI AH OM KEN” …kei zong hih sermon in hong sukha mahmah ahih manin Ph.D, M.Th, B.A, I.A te lak a kong pau kangkang khak nate hong maisak un, ci-in ZYA leh GZA a kipan ka Zomipih khempeuh tungah kong thum hi.\nLangh Do Khup\nPrevious: A thawnkik awging ~ Dong Mung\nNext: A khauh mahmah lungtangte akhel itna ~ Dong Mung\nMawtaw khatin singkung taihkha in tumnih kisuah, ahawlpa silo\nKachin galkap KIA te’n kumpi galkap te phualpi kapsak


url: =Tangthu sungah singlamteh pen nam nga in kigen hi: (1) The Greek Cross pen The Equilateral Cross zong kici-in “+”lim ahihi. Assyria te pasian ‘Anu’ ciaptehna lim ahihi; (2) St. Andrew’s Cross pen Crux dessussata zongkici-a “Ï” lim hi-in Scotland mi St. Andrew a bawlsiat-a a kithahna ahihi;(3) The Latin Cross pen Crux immissa kici-a\nlim hi-in Jesuh hong pai ma-in a kizangh lim khat ahihi; (4) The Handled Cross pen the Cross potencee zong kici-a pasian khut in a letna lim gen nuam hi; (5) The Gammate Cross cih pen Greekte’ laimal gamma li a kilemtuah hi-in, India-te in Swastika a cihBuddha khekhap tawh a kibang ahihi.Christian cross pen Latin cross tawh a kibang pen ahihi. Singlamteh pen a kiphut suk ahi Pasian leh mihing kizopna (a tunglam=vertical) leh a paiphei ahi mihing leh mihing kizopna (a pheilam=horizontal) a kikilh khawm lim ahihi. Tua hi-in Singlamteh tawh kisai thu tampi om lakah thu li sutsuk ni:\nLeitung-a mihoihpen/migipente, migilopente, leh Pasian’ Tapa Jesuh Calvary mual tungah hong kimutuah ngeingai uhhi. Kolose sunga Paul gen ahi,na khempeuh Calvary mual tunga Singlamteh ah hong kituah-a, tua hun laitak-in ni in zong en zolo-in a vaang hong mial-a, leitung in zong thuak zolo-in hong liing hi. Efesa 2:16 sungah, Singlamteh tungah a sihna tawh Khrih in kilangneihna beisak a, tua Singlamteh hangin minam nihte pawlkhat suahin Pasian kiang a tun'pih hi, ci-in kigelh hi. Tuni-in thu tuamtuam hanga piang buainate kilem kikna ding, Pasian tawh ahizongin, mipawl leh midang kikal ahizong, mimal kikal ahizongin kilem kikna tua Singlamteh in a sepsa hi-a, singlamteh’ nasep tuni dong igen, isepsep lai ding a kisam ahih lam hong lak toto-in thu hong sutsut lai hi. Tua banah mailam ah zong lak toto lai ding-a, tatsat lo-in gen toto lai ding hi.\nBy: Revd Mang Tung Thang, MIT\nPosted: Tongsan Media Group Inc.


url: =Kipan khia ni\nNakhat peuh a semding leh a bawl dingin ong kisawl ciangin bangci danin nadawng kha hiam? Mipawlkhatte in a hihtheih pipi nangawn uh “hih thei keng, hih zo kei ning” cikha thei uhi.\nMipilte in hi bangin na gen uhi. “sem nai lopi, bawl nai lopi-in hih zo kei ning, sem thei kei ning cih kammal na gentheih nading in na hihtheihlohna na gentheih kei leh hihzo kei ning cih kammal zang ken” na ci uhi. Gtn: ni khat Paupu lamsiau in ongpai leh lamgei ah githa (guitor) tumkhat a mu hi. Siamsa lua ahihmanin tuapa gei-ah ong tuphei hi. A gei ah a tutkawmin a et-leh tuapa pen a khutkawi in hih zah in githa tum a siam ding tawh a kibatlohlam a mu hi. Githa tumpa in a gei a mikhat atutlam a theih ciangin “lawm na tum nuamna” a cih leh Paupu in “tumthei keng” ci-in a dawngkik hi. Githa tumpa in zong Paupu dawnna a zak ciangin “Lawm aw, tum zong tum nai lopi-in banghangin tumthei keng ci na hia? Kei zong a tumthei sa, a siamsa a suak hi-lo hing. Hih thei ding, hih zo ding cih ngaihsutna nei-in hanciam leng ahithei hilel hi” ci-in tha a pia hi. A taktakin cileng tua Githa tum papen a khut aneu a pat in a kitan hi a, sik (steel) tawh a kipeh ahi hi. Lungkia loin siamnopna lungsim takpi tawh a kisin man a hizah dong a, a siam ahi hi.\nA tunga thu kikum khawm leng.\n- Eite in khat veivei ciangin hanciam leng lawhcing ding cih thei napi-in hanciam nopna lungsim i nei keithei mawk hi. Tua sem in, tua ci gamtat leng hoih ding cih i theih hangin i sem kei hi. Tua pen banghangin a sem lo na hiam ci-in mikhat va dong leng ong dawn nading penbel “hih zolo ding a ki-um ka hih ciang a” ong ci kha ding hi. Banghang ahih zolo ding a ki-um i hiam cih leh “lungsim takpi tawh i sep noploh man’ hilel hi. Tua banah tupna kician i neih lohman ahi hi.\n- Ei le ei kimuang zo loin ei le ei bangmah a hilo danin kingaihsun kha pahpah hi hang. Ka cih tak ciangin kihisak, kiphasak ding ka cihnopna hilo zaw hi. Ei le ei kimuangngamna tawh nasep i kipat leh lawhcin nading lam a manawh i hihlam i kiphawk dingin deihhuai sa ing. Gentehna khat gen kikleng 12, Oct 1992 in Columbus in Ameri-can-Indian va mukhia hi. Tua a muhkhiatkhit ciangin midangte in “a mah lo adingin zong, zong leh mulel in teh” a ci pawl zong om hi. Ahih hangin kuamahin thupi sim loin om thei tuan lo hi.Banghanghiam cihleh tua banga muhkhiat theih nadingin a ma’n zongin a danding a theih man ahi hi. Mi muhsa, mibawlsate i muh tak ciangin “leltak a tuaci bawl ding lam ka theihtakin ken zong kabawl thei lel ve” kici kha thei hi. Thei lengbel bawlthei tham ding hihang. A tua i theih nadingin kankul, sinkul, zonkul, sepkhiat kul hi.\nA tunga i gen mi minthangte banghangin lawhcing uh hiam cih leh “kuhkal bek hi loin lungduai laimawk uhi.” I lawhcin theih nadingin lungduaina zong kisam mahmah khat ahi hi. Mipilte in bang na ci uh hiam cihleh “lungduaina in guallelhna hi loa, gualzawhna maan ngah nadinga itna tawh thuak keikaaina hi” na ci uhi. Nang le kei in zong lungsim takpi tawh tupna kician nei-in kipan ngamleng mite sepzawh, bawlzawte a bawl zolo, asem zolo ding hituan lo hihang. Hih zo ding, sem zo ding cih lungsim ah vomin i sepna peuhah cihtakna, kuhkalna, lungduaina tawh kalsuan leng ei zong mite sangin niamzaw tuanlo ding hihang. Ei mahmah in khensatna kician i neih keileh midangte in hong khentatsak ding uhi. Tua hun ciangin i lung a kimtuan diam?\nTg. Ma Sang\nEditorial, Siamsin Awging


url: =Vondeih Kep Ding – 142 (Dimno’ Pa) :: ZOMI DAILY\nVondeih Kep Ding – 142 (Dimno’ Pa)\nposted on 10 April 2018 at 8:18 am Lomkholna: Article, Paukhankap\nTawngno, Mi hau semsem i cih hangin a haute a hau semsem hi bek a, a zawngte neihsa kibeh laplap tuan lo hi. Ih khua sung, i gam sung bek hi lo-in leitung mahmah ah zong a haute a nini in hau semsem uh a, hauhna leh zawngna pen kikhai semsem ta hi. 2030 ciangin leitung mihaupen 1% te-in leitung hauhna sehthum suah sehnih amau khutsung ah om tading hi, ci hi. Tu laitak in leitung hauhna 50.1% pen hih mihaute khutsung ah om hi ci-in, nung kum Credit Suisse te report na-ah gen uh hi. A haute hong hau to semsem ding a, a neilote bel tua bang mah in a om toto ding himai ta hi. Dahhuai simsim sang!\nEi kiangah khua hong lum pianpian hangin ko lam bel vot acih in vot mahmah lai mawk in puanlum mah tawh kituntun in om lai mawk! Khuadam a nop teei hangin baih kei sa ing.\nZanni in ka thului sim khat ah Tembaw nasem Kawlgam mi nih Germany gam ansai (Duh zahzah nek theihna Buffet sai hilo) khat ah an ne-in, a gaih zawh loh, a khamvalte a kuang ah tua ci-a nusiat leh Police te pai-in sum gam uh hi. ‘Ka sum uh tawh ka leikhit sa uh hi,’ acih leh, ‘sum pen no neihsa hi-a, an ahih leh mi tampi neihkhop hi, ci-hi, ci mawk hi. Diksa lua mahmah ing.\nEi kiang hita leh Zogam ah hita leh ankhing kham zolo hinapi hangin an it lo-in, ankuang ah an tampipi nusia in paai mawk hi hang. Gaih zawh loh ding pi thuk in, gaih zawh loh ding pi la-in i khamvalteng ninbung sung tun hi hang. Mikim in an itna lungsim kinei zo nai lo hi. Na kikholhpih na lawmte a tua ci aom leh na hilh in. Buhhum tang khat hong piang khiatna dingin hun sawtpi ngak bek hi lo-in, sum leh paai tampi leh thagui thatang tampi abei lam pen i theih sa tek hi. Ngontat hun beisak in it ta ding hi hang.\nGermany gam bangin ankuang ah an khamval a ciansakte kiman ding hileh i khuazang bup bek hi lo-in i gambup phial in kiman mawk ding hi hang. Nek ding nei lo mi tampi aom na lai-ah i tuaci gamtat pen mulkimhuai liang sa ing. Pangkhawm ding hi hang!\nPrevious: Singapore MRT meileng sungah mikibuan 2 te Police te’n kansan\nNext: Tedim Labu tawh kisai 7th Edition vai\nTuni Kawlgam Thuthak Tuamtuam\nNajib in akimatvai Bail piakding acianlai RM500,000 piakhinta\nMexico gamsung ah singkung 18 Million ki suanding


url: =Malaysia gamsung ah migilo ngongtatna Terrorism tawh akizom mi 5 kiman :: ZOMI DAILY\nposted on 2 November 2018 at 8:02 pm UTC+9:30 Lomkholna: Malaysia, News, Sawltak, World\nMalaysia gamsung ah abeisa kalsung ah migilo a ngongtat “Terrorism Activities” tetawh akizom mi 5 kimankhia leuleu cih NST pan kiza hi. Tuabang in Terrorism Activities vaitawh akiman tepen October 13 leh October 26 kikal in Malaysia kumpi thunei te’n amatkhiat uh ahihi.\nKuala Lumpur, Selangor, Perak, Sabah kuamsungteng ah “Special Branch’s Counter Terrorism Division” te’n amatkhiat uh hi a, tua mi 5 te lakah Malaysian gammi 2, Egyptian gammi 1, Pakistani gammi 1 leh Middle East gampan 1 cihbang ahi uhhi.\nHihvai tawh kisai in palik thukanpi ahi Inspector-General of Police Tan Sri Mohamad Fuzi Harun in agenkhiatna ah Malaysian gammi 2 te lakah khatpen numei hi a, tua mi 2 tepen Syria gamsung aom Islamic State ah galkap tetawh kizom uhhi ci’n Statement ah genkhia hi.\nTua akizoppih papen Muhammad Wanndy Mohamed Jedi akicipa hi a, tuapa pen Malaysian gammi khatmah hi in, Syria gamsung ah IS makai tetawh akithuah ahihi. Malaysian gammi akiman 2 te’n galvan vanzat leinading in sumdong kawikawi uh a, tuapa tungah asumte khakkhia uh cihi.\nAkiman mi 5 te lakah amasa penpen in akiman pen Egyptian gammi khat hi a, amahpen kum 50 aphakhin khat ahihi. Selangor kuamsung ah October 13 ni in akiman hi a, amahpen Private Company khatah Executive Manager panmun tawh nasemkhat ahihi.\nAmahpen abeisa 1988 leh 1993 kikal in Afghanistan gamsung ah omngei a, tuahun sungin Al-Qaeda Militant Member khatin akihel ngeikhat ahihi. Tuaban ah Al-Qaeda Leader makaipi ahi Osma Laden tawhzong akimukhawm ngeikhat ahihi.\nTuapa pen Afghanistan gamsung ah Al-Qaeda makai khatin akihelkhit ciangin Travel Document Passport atuh zangin Canada, Azerbaijan, Pakistan cih gamte ah apailam zong genkhia hi. Tuabangin Fake Travel Document azatngeina hanginzong Canada leh Egypt gamte ah mat thuakngei in, Terrorism Activities vaitawhzong thu akibawl ngeikhat ahihi.\nAnihna akimanpa pen Kuala Lumpur International Airport ah October 25 ni in akiman ahihi. Amahpen nasep kician taktak aneilokhat hi a, Middle East gampan in Kuala Lumpur khuasung zuanin alutlaitak in akiman ahihi. Malaysia gamsung aom Foreign Diplomat te’n Death Threat Case vaitawh kizom in aciaptehkhat ahihi.\nAthumna akimanpen Pakistani gammi khat hi a, Perak, Sitiawan ah akiman ahihi. Amahpen South Asia gamsung tengah Islamic Militant Organisation tetawh kizom in agamtang khat ahihi.\nAlina akiman pen numei kum 32 aphakhin khat hi a, October 25 ni in Gombak vengsung panin akiman ahihi. Amahpen Terrorism Activities te nasepnading sum akaihkhopsak khat ahihi.\nMore: Hiam gamtatna (Terrorism) ~ Tual Khan Suan\nAnunung akiman pen Malaysian gammi khatmah hi a, amahpen Telecommunication Company khatah Service Manager nasep asemkhat ahihi. Tua akiman mi 5 tepen kumpi thukhun ombangin thu kibawlding cih kiza hi. (Gamsung singnuai mite zatding in thauvui thautang leinading sum kidong, sum akikhak cihkhawngpen kumpi thunei te’n theikha uh hileh alauhuai mahmah thukhat ahihi. Tuahangin gamkhatpan gamkhat sum akikhak ciangin limtak in athu akidong ciatciatzel ahihi.) Sawltak #zomidaily\nPrevious: Pilna in manh nei hi ~ Job Cinpi\nNext: Hamsiat zawding maw; a hoihzaw bawl zawding ~ Dong Mung